ΨΥΧΟΣΥΝΘΕΣΗ: ΣΥΜΠΤΩΜΑΤΑ – ΔΙΑΓΝΩΣΗ ΚΑΙ ΔΙΑΦΟΡΙΚΗ ΔΙΑΓΝΩΣΗ ΤΗΣ ΚΑΤΑΘΛΙΨΗΣ\nΣΥΜΠΤΩΜΑΤΑ – ΔΙΑΓΝΩΣΗ ΚΑΙ ΔΙΑΦΟΡΙΚΗ ΔΙΑΓΝΩΣΗ ΤΗΣ ΚΑΤΑΘΛΙΨΗΣ\nΔεν είναι ανάγκη να έχει κανείς όλα τα συμπτώματα για να θεωρηθεί ότι πάσχει από κατάθλιψη. Φτάνουν 5 ή περισσότερα συμπτώματα, εκ των οποίων τουλάχιστον τα δύο πρώτα, για να γίνει διάγνωση.Τα κύρια συμπτώματα που μπορεί να εμφανίζει κάποιος όταν έχει κατάθλιψη περιλαμβάνουν τα ακόλουθα:\n1. Απώλεια του ενδιαφέροντος ή ανηδονία\n2. Καταθλιπτική Διάθεση σχεδόν κάθε ημέρα\n3. Δυσκολία στον ύπνο\n4. Διαταραχές στην όρεξη\n5. Απώλεια του ενδιαφέροντος για σεξ\n6. Απώλεια των δυνάμεων\n7. Αδυναμία συγκέντρωσης\n8. Ιδέες ενοχής, αναξιότητας, ανησυχία και απαισιοδοξία\n9. Ιδέες αυτοκτονίας\n10. Γενικά σωματικά συμπτώματα. Πολλοί ασθενείς με κατάθλιψη αναφέρουν διάφορα σωματικά συμπτώματα όπως κόπωση,πονοκεφάλους, πόνους γενικά στο σώμα τους, προβλήματα από το γαστρεντερικό κ.λ.π.\nΠΡΟΣΔΙΟΡΙΣΤΕΣ ΤΟΥ ΕΠΕΙΣΟΔΟΥ ΤΗΣ ΔΙΑΘΕΣΗΣ\nΑ.Βαρύτητας : ήπιο, μέτριο, βαρύ χωρίς ψυχωσικά στοιχεία, βαρύ με ψυχωσικά στοιχεία (παραληρητικές ιδέες ή ψευδαισθήσεις), σε μερική ύφεσση, σε πήρη ύφεση.\nΒ.Χρονιότητας : χρόνιο\nΓ.Κατατονικών στοιχείων : χωρίς ή με κατατονικά στοιχεία ( κινητική ακαμψία ή εμβροντησία, υπέρμετρη κινητική δραστηριότητα (εμφανώς άσκοπη), υπερβολικός αρνητισμός ή βωβότητα, ιδιορρυθμίες των εκουσίων κινήσεων, ηχολαλία ή ηχοπραξία).\nΕ.Επιλόχειας Έναρξης: έναρξη του επεισοδίου μέσα στις πρώτες εβδομάδς της λοχείας\nΠΑΡΑΛΗΡΗΤΙΚΗ (ΨΥΧΩΣΙΚΗ) ΚΑΤΑΘΛΙΨΗ\nΤύπος της μείζονος καταθλιπτικής διαταραχής που χαρακτηρίζεται από την παρουσία παραληρηματικών ιδεών και ψευδαισθήσεων. Έχει συζητηθεί επί μακρόν αν αποτελεί μια ανεξάρτητη κλινική οντότητα και αν περιλαμβάνει μια ετερογενή ομάδα αρρώστων. Το περιεχόμενο των παραληρηματικών ιδεών είναι συνήθως ενοχικό, υποχονδριακό, επικείμενων καταστροφών, μηδενισμού, πτώχευσης και παρανοϊκό. Ο παρανοϊκός ιδεσμός εκδηλώνεται με ιδέες σχολιασμού, συσχέτισης, δίωξης, ελέγχου, παρεμβολή ξένων σκέψεων και εκπομπή ή αναμετάδωση της σκέψης. Συχνότερες ψευδαισθήσεις οι οπτικές, οι ακουστικές και οι οσφρητικές. Ψυχωσικά συμπτώματα παρατηρούνται πολύ συχνά σε καταθλιπτικούς (50-60%). Η παραληρητική κατάθλιψη πρέπει να διαφοροδιαγνώσκεται από τη σχιζοσυναισθηματική, τις παραληρητικές διαταραχές, τη μετασχιζοφρενική κατάθλιψη και την οργανική κατάθλιψη.\nΗ έγκαιρη διάγνωση και η πρώιμη αντιμετώπιση της κατάθλιψης σχετίζεται με την αποφυγή της χρονιότητας και των σοβαρών επιπλοκών. Η εσφαλμένη ταύτιση θλίψης και κατάθλιψης είναι μια από τις αιτίες που οδηγούν στην αποτυχία διάγνωσης και επομένως στην αποτυχία θεραπευτικής αντιμετώπισής της. Η διαπίστωση αυτή είναι σημαντική αν αναλογιστεί κανείς ότι στην εποχή μας υπάρχουν μεγάλες δυνατότητες ασφαλούς διάγνωσης και αποτελεσματικής θεραπείας. Είναι διαπιστωμένο ότι η πλειοψηφία των αρρώστων με ψυχολογικά προβλήματα (κυρίως κατάθλιψη) που ζητούν βοήθεια, επισκέπτονται αρχιά τον γενικό ιατρό τους ή τον παθολόγο. Αυτό δεν είναι λανθασμένο (ειδικά όταν δεν υπάρχει προηγούμενο ιστορικό), γιατί πολλές φορές οργανικά νοσήματα (όπως π.χ. υποθυροειδισμός που χαρακτηρίζεται από απώλεια βάρους), αλλά και φάρμακα, μπορεί να είναι η αιτία (ή να κρύβουν) πολλών συμπτωμάτων της μείζονος κατάθλιψης. Το πρώτο βήμα είναι, λοιπόν, μια ολοκληρωμένη εξέταση, ούτως ώστε να διαπιστωθεί η πραγματική αιτία των συμπτωμάτων. Ο ιατρός πρέπει να λαμβάνει ένα λεπτομερές, οικογενειακό, ιατρικό ιστορικό καθώς και εργαστηριακές εξετάσεις ώστε να καθορίζει την ακριβή αιτία των συμπτωμάτων.\nΕάν η κατάθλιψη δεν είναι αποτέλεσμα κάποιων οργανικών νοσημάτων ή φαρμάκων,\nτο επόμενο βήμα είναι η ψυχιατρική εξέταση. Εδώ είναι και το κρίσιμο σημείο! Άνω του 50% των καταθλιπτικών δεν αναγνωρίζονται από τους ιατρούς της Πρωτοβάθμιας Φροντίδας Υγείας (ΠΦΥ)! Από αυτούς που αναγνωρίζονται, μόνο το 1/5 παραπέμπεται στις ψυχιατρικές υπηρεσίες και από αυτούς μόνο το 1/6 ακολουθεί τελικά την πρέπουσα θεραπεία... Θα πρέπει οι ιατροί άλλων ειδικοτήτων να είναι ενήμεροι και για τους άτυπους και συγκαλυμμένους τρόπους με τους οποίους εκφράζεται συχνά η κατάθλιψη. Ο σκοπός της ψυχιατρικής εξέτασης είναι να αποκαλυφθούν τα ειδικά συμπτώματα, μέσω ιατρικού και οικογενειακού ιστορικού και της ψυχιατρικής συνέντευξης, που μπορεί να συμβάλλουν στη διάγνωση κατάθλιψης. Για τη διάγνωση της κατάθλιψης χρησιμοποιούνται κάποια διαγνωστικά κριτήρια. Αφού διαγνωσθεί, ο γιατρός μπορεί να χρησιμοποιήσει ειδικές ψυχιατρικές κλίμακες αξιολόγησης (σειρά ερωτήσεων που απαντώνται από τον ασθενή) για επιβεβαίωση. Ανάλογα με την αξιολόγηση προτείνεται θεραπεία που μπορεί να είναι: Φαρμακοθεραπεία, ψυχοθεραπεία, ηλεκτροσπασμοθεραπεία ή συνδυασμός φαρμακοθεραπείας και ψυχοθεραπείας.\nΔΙΑΦΟΡΙΚΗ ΔΙΑΓΝΩΣΗ ΤΗΣ ΚΑΤΑΘΛΙΨΗΣ\nΗ Μείζων καταθλιπτική διαταραχή πρέπει να διαφοροδιαγνώσκεται από ποικίλες σωματικές και ψυχικές διαταραχές.\nΑ. Σωματικές Διαταραχές:\nΝευρολογικά αίτια : Αγγειοεγκεφαλικές νόσοι, επιληψίες, άνοιες ( συμπεριλαμβανομένης και της νόσου του Alzheimer), Λοιμώξεις, Ημικρανίες, Σκλήρηση κατά πλάκας, Νεοπλάσματα, νόσος του Parkinson (περίπου 50-70% των παρκινσονικών εμφανίζει καταθλιπτικά συμπτώματα) κ.ά.\nΕνδοκρινικά αίτια : Αδρενεργικά ( Νόσος του Cushing, νόσος του Addison), Υπεραλδοστερινισμός, σχετιζόμενα με την έμμηνο ρύση, παραθυροειδικές διαταραχές, λοχεία, θυροειδικές διαταραχές).\nΛοιμώδεις νόσοι και φλεγμονώδεις παθήσεις : Μονοπυρήνωση, σύνδρομο χρόνιας κόπωσης, πνευμονία, πευματοειδής αρθρίτιδα, συστηματικός ερτθηματώδης λύκος, κροταφική αρτερίτιδα, φυματίωση.\nΔιάφορες παθήσεις: καρκίνος, πορφυρία, ουραιμία, αβιταμινώσεις (B12, C, φυλικού οξέος κ.λ.π.)\nΑναλγητικά και αντιφλεγμονώδη : Ιδομεθακινη, Οπιούχα, Φαινακετίνη,Νιτροφουραντοϊνη,Στρεπτομυκίνη, Σουλφαμίνες, Τετρακυκλίνες\nΑντιβακτηριακά και αντιμυκητιασικά : Αμπικιλίνη, Κυκλοσερίνη, Μετρονιδαζόλη\nΑντιυπερτασικά και καρδιολογικά σκευάσματα : α-μεθύλ-ντόπα, αναστολείς β-αδρενεργικών υποδοχέων, κλονιδίνη, γουανεθιδίνη, λιδοκαϊνη, ρεζερπίνη.\nΑντινεοπλασματικά : Αζαθειοπρίνη κ.α., C-ασπαραγινάση\nΝευρολογικά και ψυχιατρικά σκευάσματα : Αμανταδίνη, Βουτυροφαινόνες, Φαινοθειαζίνες, Βρωμοκρυπτίνη, Λεβοντόπα, κατασταλτικά και υπνωτικά ( βαρβιτουρικά, βενζοδιαζεπίνες, ένυδρος χλωράλη).\nΣτεροειδή και ορμόνες : Κορτικοστεροειδή (συμπεριλαμβανομένης και της ACTH)\nΔιάφορα άλλα σκευάσματα : Κυπροεπεταδίνη, Σιμετιδίνη, Δισουλφιραμίδη κ.λ.π.\nΗ διαφορική διάγνωση θα γίνει με τη βοήθεια των κατάλληλων κλινικών και παρακλινικών εξετάσεων.\nΒ. Ψυχικές Διαταραχές\nΚαταθλιπτικά συμπτώματα πιθανά να ανευρερθούν σε διάφορες κατηγορίες ψυχικών διαταραχών :\nΔιαταραχή προσαρμογής με καταθλιπτική διάθεση,\nΔιαταραχές λόγω κατάχρησης οινοπνεύματος\nΑγχώδεις Διαταραχές : γενικευμένη αγχώδης διαταραχή, μικτή αγχώδης-καταθλιπτική διαταραχή, διαταραχή πανικού, διαταραχή μετά από τραυματικό stess , ιδεοψυχαναγκαστική διαταραχή.\nΔιαταραχές σίτισης και πρόληψης τροφής: ψυχογενής ανορεξία, ψυχογενής βουλιμία\nΣωματόμορφες διαταραχές : ιδιαίτερα διαταραχή σωματοποίησης\nΕτικέτες Διάγνωση της Κατάθλιψης, Διαφορική Διάγνωση της Κατάθλιψης, Ψυχωσική Κατάθλιψη\n3 Ιουλίου 2008 - 9:26 π.μ.


Αυτοκόλλητα τοίχου: Η νέα τάση για φθηνή διακόσμηση του σπιτιού! | exypnes-idees.gr\nΑρχική Διακόσμηση Αυτοκόλλητα τοίχου: Η νέα τάση για φθηνή διακόσμηση του σπιτιού!\nΠριν μερικά χρόνια κανείς δεν θα φανταζόταν ότι πέραν του παιδικού δωματίου, τα αυτοκόλλητα τοίχου θα χρησιμοποιούνταν σε όλο το σπίτι και θα έδιναν τέτοιον αέρα αλλαγής στον χώρο. Είναι πλέον το πιο οικονομικό decor trend και ένα από τα πιο ωραία! Η ανανέωση του σπιτιού είναι ανάγκη του καθενός προκειμένου να νιώθει όμορφα στον χώρο του και να μπορεί να βρίσκει στιγμές χαλάρωσης.\nΗ ανανέωση αυτή μπορεί να γίνεται κάθε εποχή ή κάθε χρόνο ή και σε μεγαλύτερα χρονικά διαστήματα. Η διαδικασία ανανέωσης είναι για άλλους ευχάριστη, για άλλους δύσκολη, όμως σε κάθε περίπτωση είναι για όλους ακριβή. Ήρθε όμως μία νέα τάση που κάνει την ανανέωση του χώρου μας φθηνή και αυτή δεν είναι άλλη από τα αυτοκόλλητα τοίχου!\nΑυτοκόλλητα τοίχου: Η νέα τάση για φθηνή διακόσμηση!\nΑποτέλεσμα εύκολο και γρήγορο!\nΤα αυτοκόλλητα τοίχου υπάρχουν πλέον σε υπέροχα σχέδια που με λίγη φαντασία μπορούν να καλύψουν υπέροχα ολόκληρους τοίχους. Με αυτά, αντικαθίσταται η επιλογή της κατά πολύ ακριβότερης ταπετσαρίας τοίχου. Τοποθετούνται πανεύκολα και αφαιρούνται το ίδιο εύκολα, χωρίς να αφήνουν σημάδια και να βλάπτουν τους τοίχους του σπιτιού σου. Έτσι, αλλάζουν την όψη ενός χώρου σε ελάχιστο χρόνο και με εντυπωσιακό αποτέλεσμα!\nΔες επίσης: 5 Κόλπα για ανανεωμένη διάθεση και ένα πιο χαρούμενο σπίτι!\nΜεγάλη αλλαγή με μικρό κόστος\nΤο γεγονός ότι τα αυτοκόλλητα τοίχου έχουν γίνει τόσο δημοφιλή εξηγείται και από το δεδομένο της οικονομικότητάς τους. Δεν χρειάζεται κανείς να βάψει όλους τους τοίχους ή να αγοράσει ταπετσαρίες, πράγμα που κοστίζει και φέρνει μεγάλη αναστάτωση στο σπίτι. Αγόρασε πανέμορφα αυτοκόλλητα με 10 ευρώ και θα αλλάξει εξ’ολοκλήρου το δωμάτιο στο οποίο θα τα τοποθετήσεις!\nΆλλωστε, η διακόσμηση αυτού του τύπου μπορεί να γίνει και με παραγγελίες αυτοκολλήτων που είναι δικής σου εμπνεύσεως ώστε να κάνεις τον χώρο σου απολύτως προσωπικό. Έτσι, μπορείς να φτιάξεις σχέδια που είδες στο ίντερνετ ή σχεδίασες μόνη σου. Ο κάθε χώρος αποκτά προσωπικότητα που κανείς δεν θα βρει σε άλλο σπίτι!\nΔες επίσης: Πώς να αντιμετωπίσεις την υγρασία στο σπίτι!\nΑυτοκόλλητα τοίχου: υλικά φιλικά προς το περιβάλλον!\nΤα τελευταία χρόνια ολοένα και περισσότεροι άνθρωποι προσέχουν τα υλικά κατασκευής και κατά πόσο αυτά απορροφούν ή καταστρέφουν πολύτιμους πόρους του πλανήτη μας. Έτσι, στρέφονται σε είδη που η κατασκευή τους δεν κάνει κακό στο περιβάλλον. Ένα τέτοιο είδος είναι και τα αυτοκόλλητα τοίχου!\nΔες επίσης: 10 DIY ιδέες για το παλιό τζιν παντελόνι σου!\nΓια όλους τους παραπάνω λόγους αλλά και γιατί είναι πολύ όμορφα, μπορείς να σκεφτείς την ανανέωση του χώρου σου με τον πιο οικονομικό τρόπο. Όσο για τα σχέδια, σε ενημερώνω για να ξέρεις ότι η μόδα επιτάσσει κυρίως γεωμετρικά σχέδια όπως κύκλους, τρίγωνα αλλά και abstract σχέδια για το σαλόνι και floral στοιχεία για τα υπνοδωμάτια!\nΠροηγούμενο άρθρο5 Tips για καλό Feng Shui στο μπάνιο σου!\nΕπόμενο άρθρο5 Τρόποι να χρησιμοποιήσεις μια σκάλα για διακόσμηση!


Εις το όνομα της μητρός | FourFourTwo - Αφιερώματα & Arsenal | gazzetta.gr\nΣάββατο, 20 Φεβρουαρίου 2016 - 19:03\nΜπήκε στον αγωνιστικό χώρο του Emirates έχοντας συντροφιά την ανάμνηση που τον βοήθησε να παίξει επαγγελματικά ποδόσφαιρο. Και να τον φέρει στο κατώφλι της Premier League. Ο Θάνος Σαρρής γράφει για τον Μόζες Οντουμπάζο.\nΌταν ο Στιβ Μπρους αποφάσισε να βγάλει από τα ταμεία της Χαλ 3.5 εκατομμύρια λίρες για έναν νεαρό μπακ με μόλις ένα χρόνο στην Championship, αρκετοί απόρησαν με την επιλογή του. Στην πορεία, όμως, αποδεικνύεται ότι ο Μόζες Οντουμπάζο έχει μέσα του μια σπάνια δύναμη.\nΤο Σάββατο «πάτησε» χορτάρι στο Emirates από τον πάγκο, μιας και ο Στιβ Μπρους έκανε πραγματικότητα τα λόγια του και παρέταξε τη Χαλ με 10 αλλαγές, αφού η άνοδος στην Premier αποτελεί τον μεγάλο στόχο των Tigers. Ούτως ή άλλως, ο Γιακούποβιτς έπαιξε για όλους, κρατώντας με τρομακτικές επεμβάσεις το μηδέν και στέλνοντας την αναμέτρηση με την Άρσεναλ στη ρεβάνς.\nΟ μπακ της Χαλ ήταν 13 ετών όταν έχασε τη μητέρα του από ελονοσία. Γιος Νιγηριανών μεταναστών στο Λονδίνο, η σκληρή δουλειά ήταν μονόδρομος για την επιβίωση και η Έσθερ αποτελούσε το πρότυπο του μικρού Μόζες. Ο θάνατός της τον επηρέασε δραματικά. Παράτησε το σχολείο και για δύο χρόνια δεν θέλησε να κλοτσήσει ξανά μπάλα. Μια τυχαία συνάντηση με τον πρώην προπονητή του στο σούπερ μάρκετ της γειτονιάς ήταν εκείνη που τον έπεισε να προσπαθήσει ξανά.\nΚλήθηκε να δοκιμαστεί στην τοπική ομάδα του Μίλγουολ που αγωνιζόταν πριν το τραγικό συμβάν, ωστόσο δεν κατάφερε να πάρει υποτροφία και έτσι δεν μπορούσε να συνεχίσει. Στη συνέχεια δοκιμάστηκε στη Λέιτον Όριεντ, έπαιξε κάποια ματς για τους νέους και του είπαν πως θα πάρει υποτροφία. Ωστόσο, όταν ο προπονητής του τόνισε ότι πρέπει από μέσος να γίνει δεξί μπακ αντέδρασε, με αποτέλεσμα να τον διώξουν. «Ο αδερφός μου έπαιζε ημιεπαγγελματικά ποδόσφαιρο, γεγονός που μας βοηθούσε οικονομικά και τα αδέρφια μου έδιναν κίνητρο να κάνω κάτι ώστε να αποφύγω να γίνω ένα μπλεγμένο αγόρι που θα κατέληγε στη φυλακή», τόνισε στους Times.\nΣτην επιστροφή του στο σπίτι, αποφάσισε να βάλει το κεφάλι κάτω και να κάνει ό,τι και η μητέρα του: Να δουλέψει σκληρά. Τον Μάιο του 2013 ήρθε η νέα ευκαιρία και η υποτροφία. Στο ντεμπούτο του στο πρωτάθλημα με την Λέιτον Όριεντ έκανε ένα εκπληκτικό σόλο από τα δεξιά που κατέληξε σε γκολάρα. Στον τελικό των πλέι οφ της League One του 2013-14 στο Γουέμπλεϊ έβαλε το τέρμα και έκανε την εμφάνιση που άνοιξε τα φτερά του. Η Τότεναμ και η Γουέστ Χαμ άρχισαν να επικεντρώνουν τις αναλύσεις τους στον πιτσιρικά από τη Νιγηρία. Η Μπρέντφορντ όμως ήταν αυτή που πλήρωσε ένα εκατομμύριο για να τον κάνει δικό της. Εκεί καθιερώθηκε ως δεξί μπακ, παρότι ο ίδιος παραδεχόταν ότι ήταν δύσκολο να συνδυάσει τα επιθετικά του ανεβάσματα με την συγκέντρωση στην άμυνα. Έμαθε, όμως, γρήγορα, κάνοντας και ντεμπούτο με τις μικρές Εθνικές της Αγγλίας. Και ο Μπρους, που τον παρακολουθούσε από όταν ήταν στην Όριεντ, έκρινε ότι ήρθε η ώρα να τον κάνει δικό του.\nΗ αρχική αμφισβήτηση γρήγορα έγινε θαυμασμός. Ο πιτισιρικάς καθιερώθηκε στα δεξιά, δίνοντας λύσεις και στα αριστερά. Έμαθε να εναρμονίζει το παιχνίδι του με τον Αλμέντ Ελμοχαμαντί και με τον Σνόντγκρας. Συνδύασε τις εκρηκτικές του προωθήσεις με την σταθερότητα στο αμυντικό 1/3 και έμαθε να παίρνει γρήγορες και σωστές αποφάσεις για το timing των κινήσεών του. Κρατά το κεφάλι χαμηλά, δίνει τα πάντα σε προπονήσεις και γήπεδο και έχει εξελιχθεί σε ένα από τα σημεία αναφοράς της Χαλ στην πορεία ανόδου που πραγματοποιεί. Μία τρομερά σκληροτράχηλη ομάδα,η οποία μετά την «κοιλιά» της Μίντλεσμπρο είναι μόνη πρώτη στην Championship.\nΣτο Λονδίνο λοιπόν, εκεί που η μοίρα τον έβαλε από νωρίς στο μονοπάτι της απώλειας, ο Μόζες βοήθησε τις «Τίγρεις» να φύγουν με ένα θετικό αποτέλεσμα από το γήπεδο της πανίσχυρης αντιπάλου τους στο FA Cup. Όνειρο του του χρόνου να αντιμετωπίσει την Άρσεναλ σε αγώνα Πρωταθλήματος. Προκειμένου, όπως δήλωσε «η μαμά να είναι περήφανη»...\nΟ Μάρκο Μάριν κάνει μήνυση στον διαιτητή Κατσικογιάννη γιατί τον έσπρωξε. Οι άνθρωποι του Ολυμπιακού προσπαθούσαν να τον πείσουν να...\nΔείτε συγκεντρωμένα στο gazzetta.gr όλα τα γκολ της 34ης αγωνιστικής του αγγλικού πρωταθλήματος.\nΗ Μπάμπεργκ του Νίκου Ζήση ηττήθηκε από τους Σκάιλαϊνερς με 83-72 και παραμένει στην 6η θέση της κατάταξης στην Bundesliga...\nΑπειρία και αδυναμία αντίδρασης μετά το δύο γκολ του Παναθηναϊκού σε ελάχιστο χρονικό διάστημα στο πρώτο ημίχρονο, οδήγησαν τον Πανιώνιο...


rethimnoairsoft.gr • Προβολή θέματος - ΕΠΙΧΕΊΡΗΣΗ 1Α\nΤώρα είναι 31 Μαρ 2020 13:21\nΘέμα δημοσίευσης: ΕΠΙΧΕΊΡΗΣΗ 1Α\nΔημοσιεύτηκε: 29 Αύγ 2018 21:58\nτο παιχνίδι είναι κλειστό συμμέτοχες μόνο απο την airsoft Ρεθύμνου\nδηλώστε συμμετοχή εως 7/9 /2018\nΠεδίο: ΑΓ. ΠΝΕΥΜΑ ΑΤΣΙΠΟΠΟΥΛΟ\nΗμερομηνία Διεξαγωγής: Κυριακή 9/9/2018\nΏρα συγκέντρωσης Προετοιμασία μετρήσεις : 08,00\nΑνοικτό για τους παίκτες που έχουν τουλάχιστον <2> συμμετοχές στο ενεργητικό τους.\nΜέτα την καταρρίψει του αεροσκάφους C130 των νοτίων\n2 κιβώτια με τα απόρρητα σχεδία για το νέο ραντάρ ,βρίσκονται σε ουδέτερο έδαφος .\nΒόρειοι και νότιοι σπεύδουν για την ανεύρεση τους , πρέπει να τα μεταφερθούν στο ένα και μοναδικό ελικοδρόμιο της περιοχής.\nΤο ακριβές σημιο του ελικοδρομίου είναι μέσα σε φάκελο. Το μέρος που είναι ο φάκελος θα δοθεί εφόσον η ομάδα θα έχει μεταφέρει και τα 2 κιβώτια στην βάση της . Πρέπει να τα μεταφέρει στο ελικοδρόμιο και να δημιουργήσει μια ζώνη άμυνας ΤΟΥΛΑΧΙΣΤΩΝ 20 ΜΕΤΡΩΝ από το κέντρο του ελικοδρομίου, αν σπάσει η άμυνα τελειώνει το παιχνίδι . Χρόνος αναμονής ελικοπτέρου 10 λεπτά.\nΤο κιβώτιο μεταφέρεται από 2 άτομα που μπορούν να βάλουν αλλά μόνο με πιστολι .\n¨η από 1 άτομο αλλά δεν βάλει\nΒΒ 300 /50 ΑΝΑ ΓΕΜΙΣΤΙΡΑ\nΠΙΣΤΟΛΙΑ 15 ΑΝΑ ΓΕΜΙΣΤΙΡΑ – 2ΓΕΜΙΣΤΙΡΕς\nΈνας μεντικ ανά 8 παίκτες .\nΜΕΝΤΙΚ 2 για κάθε παίκτη , χρόνος αναμονής 5 λεπτά ,μετά κάνει ρισποουν ακουμπώντας την σημαία στην βάση της ομάδας του , εκεί μπορεί να ανεφοδιαστεί με πυρομαχικά. Επίσης πυρομαχικά χύμα ή γεμιστήρες κατά την διάρκεια της μάχης επίτρεπε να δίνει ο ένας στον άλλον εφόσον του έχουν τελειώσει.\nΠυρομαχικά μπορεί να πάρει και από τραυματία ,ΟΧΙ ΑΠΟ ΝΕΚΡΟ\nΔημοσιεύτηκε: 29 Αύγ 2018 22:03\nΔημοσιεύτηκε: 29 Αύγ 2018 22:59\nΔημοσιεύτηκε: 30 Αύγ 2018 14:43\nΔημοσιεύτηκε: 31 Αύγ 2018 19:51\nΕγγραφή: 14 Σεπ 2017 13:31\nΕγώ θα λείπω ρεεεε μέσα και γωωωω\nΔημοσιεύτηκε: 31 Αύγ 2018 19:55\nΣημείωση:απαραίτητα υλικά είναι,κόκκινο πανί ,Γάζα και ΟΡΕΞΗΗΗ!!!!\nΔημοσιεύτηκε: 31 Αύγ 2018 22:41\nΔημοσιεύτηκε: 02 Σεπ 2018 15:31\nΔημοσιεύτηκε: 02 Σεπ 2018 19:27\nΔημοσιεύτηκε: 03 Σεπ 2018 15:05\nΔημοσιεύτηκε: 03 Σεπ 2018 21:26\n125 ΑΡΧΙΛΟΧΙΑΣ -----\nΔημοσιεύτηκε: 03 Σεπ 2018 23:22\nΕγγραφή: 05 Μαρ 2018 01:55\nΗμερομηνία έναρξης ενασχόλησης: 04 Μαρ 2018\nΔημοσιεύτηκε: 06 Σεπ 2018 17:37\nΜέσα αν και δεν ειναι σίγουρα\nΔημοσιεύτηκε: 06 Σεπ 2018 23:07\nΔημοσιεύτηκε: 06 Σεπ 2018 23:23\nΔημοσιεύτηκε: 08 Σεπ 2018 13:44\nΔημοσιεύτηκε: 08 Σεπ 2018 22:45\nΠαιδες ακυρο για μενα..εχει μετακομιση αυριο!!! Αμα τελειωσετε ελατε να βοηθησετε!!!!!!!\nΔημοσιεύτηκε: 08 Σεπ 2018 23:19\nΘα πάρω εγώ την θέση σου ΜΕΣΑ!!!!!


Handball: Ξεκίνησε ο αγώνας του Διομήδη με την ΑΕΚ - Argonafplia.gr\nΑρχική ΑΘΛΗΤΙΚΑ Handball: Ξεκίνησε ο αγώνας του Διομήδη με την ΑΕΚ\nΠολύ σπουδαίος αγώνας handball σήμερα στη Νέα Κίο Άργους μεταξύ του γηπεδούχου Διομήδη Άργους και της ΑΕΚ. Να σημειωθεί ότι το πρωτάθλημα ξεκίνησε πάλι μετά από 6 μήνες αγωνιστικής απραξίας.\nΗ ομάδα των Λύκων χθες έκανε την τελευταία της προπόνηση και όλοι οι παίκτες και οι παράγοντες της υποβλήθηκαν σε covid-test, τα οποία ήταν όλα αρνητικά.\nΓια τον σημερινό αγώνα ο προπονητής του Διομήδη Γιώργος Χαλκίδης δήλωσε:\n«Είμαστε χαρούμενοι που επιτέλους μετά από 6 μήνες ήρθε η ώρα της αγωνιστικής δράσης. Η ομάδα δεν είναι απολύτως έτοιμη, αν αναλογιστούμε τις συνεχείς διακοπές και επανεκκινήσεις των προπονήσεων. Έχουμε κάνει λίγες ομαδικές προπονήσεις μετά το τέλος και της καραντίνας στην οποία είχαμε υποβληθεί τελευταία. Το ζητούμενο για εμάς είναι πρωτίστως η υγεία και η αποφυγή τυχόν τραυματισμών των αθλητών μας γι’ αυτό και ακολουθούμε ειδικό πρόγραμμα βαθμιαίας αύξησης του ρυθμού και της έντασης των προπονήσεων μας, ώστε να επανέλθουμε με ασφάλεια σε υψηλούς αγωνιστικούς ρυθμούς.\nΟι φωτογραφίες από το ξεκίνημα της αναμέτρησης…\nΣυλλυπητήρια της οικογένειας του Διομήδη για τον αδόκητο χαμό του Σωτήρη Ντάλα


Ο Σίλβα είδε όλα τα λάθη στο Μόναχο και αρχίζει… φροντιστήριο! - Contra.gr - Live Sports Magazine\nΟ Σίλβα είδε όλα τα λάθη στο Μόναχο και αρχίζει… φροντιστήριο!\nΔΙΟΝΥΣΗΣ ΒΕΡΒΕΛΕΣ ΤΕΛ. ΑΝΑΝΕΩΣΗ: 27 Νοε. 2015 | 07:25\nΟ Διονύσης με Βερβελές γράφει για τα λάθη του Ολυμπιακού στο Μόναχο, τον υπερβολικό σεβασμό απέναντι στη Μπάγερν, την εικόνα των Φορούνη-Ερνάνι, αλλά και το... φροντιστήριο που ξεκινά ο Σίλβα στους παίκτες.\nΠαρασκευή 27 Νοέμβρη 2015 δείχνει το ημερολόγιο. Κάνουμε το ταμείο. Ο Ολυμπιακός είναι χωρίς απώλεια στο ελληνικό πρωτάθλημα και μετρά δύο ήττες από την Μπάγερν Μονάχου στο Champions League. Η χρονιά μια χαρά πάει και στις τάξεις των "ερυθρολεύκων" δεν θα ασχοληθούν με τα σχόλια διαφόρων για το 4-0 από την Μπάγερν. Χθες βράδυ άλλωστε, αποκλείστηκαν τόσο ο Αστέρας Τρίπολης, όσο και ο ΠΑΟΚ. Ο Παναθηναϊκός έχει… χαιρετήσει με το «καλημέρα» και ο Ολυμπιακός δεδομένα θα είναι και τον Φλεβάρη στην Ευρώπη. Τώρα, Europa League θα είναι, Champions League θα είναι, θα φανεί το βράδυ της 9 Δεκεμβρίου κόντρα στην Άρσεναλ του Αρσέν Βενγκέρ.\nΗ ήττα στο Μόναχο ήταν αναμενόμενη. Η εικόνα του Ολυμπιακού δεν ήταν. Ο Μάρκο Σίλβα δεν το έκρυψε στις δηλώσεις του μετά το τέλος του ματς πως τον ενόχλησε ο τρόπος που οι «ερυθρόλευκοι» δέχθηκαν τα τέσσερα γκολ. Και έχει τα δίκια του. Πολλά δίκια. Όπως εξήγησε πως αυτό το ματς επί της ουσίας αποτελεί μάθημα για τη συνέχεια, αναλύοντας τα λάθη στο Ρέντη και δουλεύοντάς τα με τους ποδοσφαιριστές του ενόψει της συνέχειας.\nΟ Σίλβα θέλει ο πήχης να είναι ψηλά, να βλέπει την ομάδα του να βελτιώνεται και το φωνάζει συνεχώς. Το εύκολο άλλωστε για τον ίδιο θα ήταν να βρει δικαιολογίες. Να σταθεί στη δεδομένη ποιότητα του συγκροτήματος του Γκουαρντιόλα, να μιλήσει για την αδράνεια της ομάδας του μετά και τη μη διεξαγωγή του ντέρμπι με τον Παναθηναϊκό, να πει πολλά. Ο Πορτογάλος τεχνικός, όμως, βλέπει την πραγματικότητα και αυτή λέει ότι στην “Allianz Arena” δεν του άρεσαν αρκετά πράγματα…\nΟ υπερβολικός σεβασμός\nΟ Σίλβα ήθελε από τους ποδοσφαιριστές του να παραδεχθούν την Μπάγερν, αλλά όχι αυτό να αποτυπωθεί με αυτή την εικόνα στο γήπεδο. Το σκορ δεν λέει τίποτα. Δεν λέει στη λογική ότι εκεί, η Άρσεναλ και η Ντιναμό Ζάγκρεμπ έφαγαν τάλιρο στο… κεφάλι! Περίμενε, όμως, κάτι καλύτερο από τους παίκτες του, ένα μεγαλύτερο ποδοσφαιρικό θράσος μέσα στο γήπεδο. Ο τεχνικός του Ολυμπιακού διαπίστωσε τα λάθη στα γκολ. Και σε αυτά, θεωρεί ότι ήταν και το μυαλό. Δεν πήγαιναν όπως έπρεπε στις φάσεις οι ποδοσφαιριστές του, δεν είχαν την ενέργεια, την πρωτοβουλία, την πρώτη κίνηση. Είναι ένα θέμα που θα δει δεδομένα ενόψει της Άρσεναλ. Στις 9 Δεκέμβρη το βράδυ, οι «ερυθρόλευκοι» θα πρέπει να… τρώνε το χορτάρι αν θέλουν να συνεχίσουν στο Champions League.\nΑυτά τα λάθη ήταν άλλης ομάδας\nΤο λάθος είναι μέσα στο ποδόσφαιρο. Να γίνει ένα, να γίνουν δύο… Αλλά αν δει κανείς τα γκολ που δέχεται ο Ολυμπιακός στο Μόναχο, υπάρχουν πολλά λάθη. Και σαν κινήσεις, αλλά και γενικότερα σαν τακτική προσέγγιση. Το κέντρο της άμυνας παρουσιάστηκε κατώτερο των περιστάσεων. Δεν ήταν το μόνο, όμως, που έβγαλε πρόβλημα. Ο Σίλβα είδε όλο το ματς όρθιος στο Μόναχο. Κι ας μην μπορούσε να κάνει πολλά, για να σταματήσει αυτή την Μπάγερν του Γκουαρντιόλα, που λίγα μέτρα πιο πέρα έδινε… ρέστα, ζητούσε περισσότερη ενέργεια, δοκίμαζε πράγματα.\nΟ Σίλβα έβλεπε τους παίκτες του να δέχονται τρία γκολ σε 20 λεπτά και να κοιτάζονται μεταξύ τους. Δεν έχει δοκιμαστεί αυτός ο Ολυμπιακός σε τέτοιες καταστάσεις. Κάποτε, ο παλιός… Ολυμπιακός, αυτός που χώλαινε εκτός έδρας στην Ευρώπη, πήγαινε την μπάλα στη σέντρα και συνέχιζε. Τώρα, ήρθαν και τα νεύρα. Αυτά, όμως, δεν «χάλασαν» τον Σίλβα. Εδώ είδε κι ένα θετικό, πως τουλάχιστον θίχθηκε ο εγωισμός των ποδοσφαιριστών του. Κανείς δεν θέλει να κάνει τον… κομπάρσο σε ένα 4-0. Κι ας είναι από την Μπάγερν Μονάχου. Αλλά η πραγματικότητα είναι ότι τα λάθη στο Μόναχο φάνηκαν να είναι… άλλης ομάδας και όχι του Ολυμπιακού του Σίλβα που έχουμε δει ως τώρα.\nΌλοι το… κάτι παραπάνω!\nΈνα σουτ του Ιντέγε στο δεύτερο ημίχρονο και η αποβολή που κερδίζει πάλι ο Νιγηριανός, ήταν οι καλές στιγμές των «ερυθρολεύκων» επιθετικά. Ο Ολυμπιακός στο Μόναχο πήγε για να μην γράψει αρνητική ιστορία. Φάνηκε αυτό. Τι να διεκδικούσε, όμως; Είδαμε κι αυτούς που έδωσαν κενούς χώρους και τι κατάφεραν. Μήπως ακόμη και με δέκα ποδοσφαιριστές η Μπάγερν δεν βρήκε χώρους; Έτσι δεν είχε το ανεπανάληπτο τετ α τετ ο Ντάγκλας Κόστα; Έτσι δεν είχε τη φάση με το δοκάρι στο τέλος ο Μίλερ;\nΑυτό που δεν άρεσε στον Σίλβα, ήταν που αρκετοί «ερυθρόλευκοι» έψαχναν το κάτι παραπάνω. Για τον εαυτό τους, όμως, έτσι. Στο πρώτο ημίχρονο για παράδειγμα, φεύγει μπροστά ο Κασάμι. Έχει παίκτη αριστερά, παίκτη δεξιά, δοκιμάζει ένα σουτ που είχε απελπιστική κατάληξη. Προς το τέλος του μέρους, ο Ιντέγε κάνει κίνηση, αλλά ο Πάρντο θα ψάξει να σουτάρει με το αριστερό εκτός της μεγάλης περιοχής. Το… κατάπιαν το σουτ με χαρακτηριστική ευκολία οι γηπεδούχοι. Στο δεύτερο μέρος, ο Ομάρ βγαίνει από δεξιά, «γεμίζει» η περιοχή, αλλά κάνει κάτι σαν σέντρα σουτ. Ο Φορτούνης στο τέλος προσποίηση, αλλά κι αυτός δοκιμάζει το σουτ. Το ότι ο Νόιερ για να δεχθεί γκολ πρέπει να… εκτελεστεί από κοντά, είναι μια άλλη ιστορία. Ακόμη και στο φάουλ μετά την αποβολή, ο Σίλβα είχε παράπονο. Αρκούσε να δει κάποιος την αντίδρασή του, όταν ο Καμπιάσο άφησε στον Μαζουακού για να σουτάρει! Λες κι έχουμε δει πολλά φάουλ να τα εκτελεί ο Γάλλος αριστερός μπακ! Δεν έκρυψε την απορία του εκεί ο τεχνικός του Ολυμπιακού, προφανώς γιατί θεωρούσε ότι εκεί αν γινόταν το 3-1, θα άλλαζαν πράγματα στη ροή του αγώνα. Έστω και για τις εντυπώσεις.\nΗ εικόνα Φορτούνη και Ερνάνι\nΟ Σίλβα βάζει στο ματς τον Φορτούνη και τον Ερνάνι. Περιμένει να αλλάξουν κάτι, να δώσουν μια ενέργεια στην ομάδα. Φυσικά και δεν έμεινε ικανοποιημένος. Στην τελική, μπήκαν σε ένα ματς που είχε κριθεί, κάτι θα μπορούσαν να βγάλουν θετικό. Αυτό, όμως, που φάνηκε σε όλους, ήταν ότι ο Έλληνας μέσος έπαιξε σαν να έβγαλε ενόχληση. Σαν να «χαλάστηκε» που δεν ήταν στο αρχικό σχήμα. Κι εδώ, είναι ένα κομμάτι που θα πρέπει να δει ο Σίλβα, γιατί ο καλός Φορτούνης αλλάζει τον Ολυμπιακό. Όσον αφορά στον Ερνάνι, άμυνα με τα… μάτια, μπροστά πήγε να πάρει δύο-τρεις ενέργειες, αλλά χωρίς κάτι το ιδιαίτερο.\nΟ 38χρονος τεχνικός πάντως, δεν είδε και το πάθος που περίμενε. Είχε σχέση αυτός ο Κασάμι με τον παίκτη που είδαμε στα άλλα ματς; Που ήταν το πάθος του; Ο τσαμπουκάς του; Εδώ μια… μαγκιά του έκανε για μια φάση ο Μπόατενγκ και ο διεθνής με την Ελβετία μέσος, δεν είχε αντίδραση. Έστω για το… έτσι! Λες και θα θύμωναν περισσότερο οι γηπεδούχοι.\nΚάτι σε θέμα τακτικής μέσα στο γήπεδο για το τέλος. Ο Σίλβα φωνάζει να είναι κοντά οι γραμμές. Οι συνεργάτες του, όμως, στο Μόναχο έχουν καταγράψει μια ομάδα… κομμένη για τα καλά. Με αποστάσεις μεγάλες μεταξύ της άμυνας και της μεσαίας γραμμής μάλιστα, όταν ο Ολυμπιακός τολμούσε να πάει μπροστά. Όλα αυτά έπαιξαν το ρόλο τους, αλλά το επαναλαμβάνουμε. Ο Σίλβα ξέρει, αναγνωρίζει και θεωρεί πως θα έρθει η βελτίωση. Στην τελική από τέτοια ματς, με τέτοιους αντιπάλους, μόνο να μάθεις μπορείς.\nΔεν ανησυχεί, αλλά θέλει καλή εικόνα\nΤι γίνεται από εδώ και πέρα; Ο Σίλβα δεν ανησυχεί. Έστω και αν δεν είχε μείνει πολύ ευχαριστημένος και στο τελευταίο ματς πρωταθλήματος, με τον Ηρακλή στο Καραϊσκάκη. Περιμένει αντίδραση την Κυριακή με τον Αστέρα Τρίπολης. Την Τετάρτη έχει και ματς Κυπέλλου στο Αίγιο. Όπου θέλει τη νίκη μετά το «Χ» με τον Πλατανιά στο Καραϊσκάκη. Περιμένει την καλή εικόνα από το επόμενο κιόλας ματς, για να ανακτήσει και η ομάδα την ψυχολογία της. Μαζί και τον εγωισμό της. Γιατί περισσότερο αυτός θίχθηκε από το 4-0 στο Μόναχο…\nΜια μεγάλη εμπειρία… και προχωράμε!


sfrang: January 2011\nΔιεθνής ομάδα ερευνητών αποκωδικοποίησε το γονιδίωμα του ουραγκοτάγκου, του πιο μακρινού από τους συγγενείς μας στην οικογένεια των ανθρωποειδών. Η αποκωδικοποίηση του γενετικού υλικού του ουραγκοτάγκου αποκάλυψε ότι το συγκεκριμένο είδος εμφάνισε πολύ πιο αργή γενετική εξέλιξη από τους χιμπαντζήδες και τους ανθρώπους, όπως αναφέρουν οι ερευνητές στην επιθεώρηση «Νature».\nΗ αποκωδικοποίηση αφορούσε το γονιδίωμα δύο ειδών ουραγκοτάγκων: αυτών της Σουμάτρας (Ρongo abelli) και εκείνων του Βόρνεο (Ρongo pygmaeus). Συγκεκριμένα, οι επιστήμονες έλαβαν γενετικές πληροφορίες από έναν θηλυκό ουραγκοτάγκο της Σουμάτρας, τη Σούζι που ζει σε ζωολογικό κήπο του Τέξας, καθώς και από πέντε άγριους ουραγκοτάγκους του ίδιου είδους. Ανέλυσαν επίσης το γονιδίωμα πέντε ουραγκοτάγκων του Βόρνεο. Με βάση αυτά τα στοιχεία δημιούργησαν ολόκληρο τον γονιδιακό χάρτη των ουραγκοτάγκων.\nΟι μεταλλάξεις που εμφανίζονται στην αλληλουχία του DΝΑ είναι εκείνες που... οδηγούν την εξέλιξη του γονιδιώματος και οι ερευνητές ανακάλυψαν ότι οι μεταλλάξεις στο γονιδίωμα του ουραγκοτάγκου συνέβαιναν με πολύ πιο αργό ρυθμό σε σύγκριση με τους υπόλοιπους μεγάλους πιθήκους.\nΗ ανάλυση στην οποία προχώρησαν οι επιστήμονες έχοντας στα χέρια τους ολόκληρο το «βιβλίο της ζωής» των ουραγκοτάγκων προσέφερε και ορισμένα άλλα χρήσιμα στοιχεία.\nΥποβολή από Stelios Frang στις Monday, January 31, 2011\nΈνας από τους πολλούς δάσκαλους και επιστήμονες που βρέθηκαν στο στόχαστρο του πατριαρχείου Νέας Ρώμης και Ισταμπούλ, ήταν ο μαθηματικός Μεθόδιος Ανθρακίτης, (1660-1736) δημοτικιστής δάσκαλος και παπάς. Γεννήθηκε στο χωριά Καμινιά (σήμερα Ανθρακίτη) των Ιωαννίνων. Σπούδασε στην περίφημη γιαννιώτικη Σχολή του Γκιούμα ή Γκιόνμα με δάσκαλο τον ιερωμένο Γιώργο Σουγδουρή, που είχε εισάγει στη Σχολή του μαθήματα θετικών Επιστημών και Φιλοσοφίας. Ο Σουγδουρής μπήκε στο μάτι του τοπικού πασά-δεσπότη Κλήμη που τον κατηγόρησε πως πιστεύει σε μια ‘κατ’επίνοιαν’ διαφορά της θείας ουσίας και της θείας ενέργειας. Κάτι τρέχει στα γύφτικα θα μου πείτε αλλά τον καιρό που οι επίσκοποι ήταν ελέω Σουλτάνου πραγματικοί πρίγκηπες δεν παίζανε με αυτά. Έτσι, ο Κλήμης συγκάλεσε τοπική σύνοδο για να τον καταδικάσει ως αιρετικό, και τον κατηγορεί στο Πατριαρχείο πως ακολουθεί τις θέσεις των αντιπάλων του Γρηγορίου Παλαμά, ενός άθλιου δεσπότη που θεμελίωσε την ορθόδοξη διαστροφή του Ησυχασμού μιας αποκρυφιστικής ανατολίτικης διαδικασίας μέσω της οποίας έβλεπες το φως του θεού ζητώντας την καθαίρεσή του. Ο Σουγδουρής, αναγκάστηκε να κάνει μια δήλωση μετανοίας, μια ομολογία ορθόδοξης πίστης για να γλυτώσει. Ο Κλήμης όμως συνέχισε να τον κυνηγά καταγγέλοντάς τον στον πατριάρχη Ιεροσολύμων Δοσίθεο, έναν αρχιζήτουλα που έγινε στα 25 του επίσκοπος και στα 28 του πατριάρχης (!) ειδικευμένο στις ζητείες τις συλλογές δηλαδή εράνων με περιφορά κοκάλων στα χωριά των Βαλκανίων.\nΑυτή ήταν η κατάσταση στα Γιάννενα, που ήταν πρώτα στ’άρματα στα γρόσια και στα Γράμματα. Ο φιλέλληνας περιηγητής Jacob Salomon Bartholdy, που δεν έκρυψε την απογοητευσή του από την κατάντια των Γραικών και στηλίτευσε την αμάθεια, τη διαφθορά και την ρυπαρότητα του κλήρου τους ομολογεί πως οι Οθωμανοί κατακτητές δεν απαγόρευαν ούτε τα βιβλία, ούτε τα εκπαιδευτικά ιδρύματα, ούτε τη διακίνηση ιδεών. Αναφέρει πως στα Γιάννενα εμπόδια για τη λειτουργία των σχολείων έφερνε ο δεσπότης και όχι ο πασάς. Ο Αλή πασάς έσωσε το φυσικομαθηματικό Αθ.Ψαλίδα, σχολάρχη της Μαρουτσαίας, όταν το πατριαρχείο τον κατήγγειλε ως άθεο, Βολταιριστή και οπαδό της Γαλλικής Επανάστασης. Στην ίδια πόλη ο ευσεβής Σχολάρχης Κων.Μπαλανίδης (1799-1818) απαγόρευε την εκμάθηση ξένων γλωσσών διότι “γέμουσιν από αθεϊστικά βιβλία”. Ο πρωθιερέας Μπαλάνος Βασιλόπουλος, διευθυντής της σχολής Γκιούμα από το 1723, ένας συντηρητικός που δεν είχε σπουδάσει στο εξωτερικό, έστειλε σε ευρωπαϊκές ακαδημίες μια εσφαλμένη μελέτη γιά κάποιο μαθηματικό πρόβλημα που θεώρησε ότι έλυσε. Χολωμένος από το γεγονός πως ο Ευγένιος Βούλγαρης έκρινε το έργο του περιφρονητικά σε επιστολή του στον σύγκελο των Ιωαννίνων («τη του Αυγείου βουστασίη κρίνεται παραπλήσιον…Παραλογισμός γαρ εστί…»), εξανάγκασε τον νεωτεριστή κληρικό να εγκαταλείψει την πόλη.\nΟ Ανθρακίτης ήταν από τους πρώτους που δίδαξαν μαθηματικά στην τουρκοκρατούμενη Ελλάδα. Τα διδάχτηκε από το 1697 στη Βενετία μαζί με τη Φιλοσοφία. Στα 1708, επέστρεψε στην Ελλάδα εγκαταλείποντας την καλή θέση του εφημέριου της Βενετίας για να διδάξει τους ταλαίπωρους συμπατριώτες του. Αρχικά εγκαθίσταται στην Καστορια όπου διδάσκει διαδοχικά σε δυο σχολεία, χωρίς να τηρεί την ορθόδοξη γραμμή πως η Φιλοσοφία υπάρχει για να υπηρετεί το ορθόδοξο δόγμα. Υψώνει το ανάστημα στις επικρατούσες αντιλήψεις του σχολάρχη της πατριαρχικής Σχολής Θεόφιλου Κορυδαλλέα και στους Φαναριωτες που δίδασκαν στην αρχαϊζουσα που δεν απευθύνονταν στο λαό παρά μονάχα στους άρχοντες και στους σπουδαγμένους Μπήκε έτσι στο στόχαστρο των αντιδραστικών κληρικών. Ο θεωρούμενος μέγας εκκλησιαστικός πατέρας ο Μακάριος ο Πάτμιος κατήγγειλε πως “…ο κύρ Μεθόδιος τρίγωνα και τετράγωνα διδάσκει τους μαθητάς του και την άλλην πολυάσχολον ματαιοπονίαν της Μαθηματικής”. Κατηγορήθηκε ως δήθεν οπαδός του Ισπανού Ιησουϊτη μοναχού και θεολόγου Μιγκουέλ ντε Μολινός (στην Ελλάδα γωστού ως Μολίνου) τον οποίο καταδίωξε ο πάπας. Η Σύνοδος της Ισταμπούλ τον κάλεσε το 1719 να απολογηθεί μπροστά της. Αναγκάστηκε να εγκαταλείψει την Καστοριά και να πάει στη Σιάτιστα όπου δίδαξε για δυο χρόνια. Γυρνάει στην Καστοριά, όπου παρουσιάζεται στον Αρχιεπίσκοπο Αχριδών Ιωάσαφ και προβαίνει σε ομολογία πίστης. Από εκεί πηγαίνει στα Γιάννενα και μετά από νέα ομολογία αναλαμβάνει τη σχολαρχεία της Γκιουμείου. Πολλοί εξέχοντες Γιαννιώτες στέλνουν γράμμα υπέρ του Ανθρακίτη στον ισχυρό μητροπολίτη Νικομηδείας Παΐσιο: «…υπάρχει πενέστατος, ασθενής και αδύνατος και ουκ ισχύουσιν αι γηραλαίαι σάρκες του ν΄αντιπαλαίωσιν εις τοιαύτην σκληρότητα…» Μάταια γιατί τον Αύγουστο του 1723 η Σύνοδος της Ισταμπούλ του απαγορεύει τη διδασκαλία και διάδοση των ιδεών του και τον αποσχηματίζει. («Καθαίρεσις διεξοδική του κακοΜεθοδίου, του όντος από την επαρχίαν Αχρίδος, δια τα μιαρά και ασεβείας γέμοντα συγγράμματα αυτού»).\nΑναγκάζεται να πάει το 1725 στην Κωνσταντινούπολη.\nΑρχικά ο Ανθρακίτης επωφελήθηκε να διδάξει το μάθημα της αριθμητικής στα σχολεία της Πόλης, αλλά το πατριαρχείο τότε έστελνε μπακάληδες για να γελοιοποιήσουν τους δασκάλους, επειδή μόνο η μπακαλική έχει σχέση με τη “λογαριαστική” (Τ.Βουρνά, «Σχόλια στην Ιστορία του Φίνλεϋ»). Η εισβολή των πιστών μπακάληδων στη σχολική αίθουσα δεν ήταν μεμονωμένο κρούσμα κακοήθειας. Ο ίδιος ο Ευγένιος Βούλγαρης, πριν ενσωματωθεί στο πατριαρχικό σύστημα και συντηρητικοποιηθεί, κατά την περίοδο που δίδασκε στην Πόλη, έγινε στόχος του Δωρόθεου του Μυτιληναίου, που τον κατηγόρησε «ως διδάσκοντα περιττά και άχρηστα μαθήματα, οποία ενόμιζε την αριθμητικήν, γεωμετρίαν..» και που μίσθωσε κάποιον παντοπώλη να εισβάλλει την ώρα της παράδοσης να ζητήσει λύση κάποιου μπακαλοπροβλήματος. Ο πατριαρχικός μεν αλλά ειλικρινέστατος καταγραφέας γεγονότων Μ.Γεδεών, παραδέχεται πως φαίνεται ότι ο ίδιος ο πατριάρχης Σαμουήλ συνηγορούσε στις αθλιότητες διότι αν και «πεπαιδευμένος…απεδοκίμαζε την νεωτέραν μέθοδον της φιλοσοφίας…τους διδάσκοντας αυτήν απεστρέφετο και τα σχολεία αυτών κατεδίωκε…».\nΗ Σύνοδος του πατριάρχη Ιερεμία Γ΄ (εικ.4) έκαψε μπροστά στον ταλαίπωρο συγγραφέα τους τα τετράδια των παραδόσεών του με γνωμικά των φιλοσόφων και την ευκλίδεια γεωμετρία, ενώ ο τρομοκρατημένος δάσκαλος υποχρεώθηκε να εκφωνήσει ομολογία πίστεως μπροστά στην πυρά. Μάλιστα ο παρευρεθείς στην τελετή Ηρακλείας Καλλίνικος έγραψε στον Νεόφυτο Άρτης, πως ο δάσκαλος “ιδίαις χερσίν παρέδωκε τα εαυτού εβδελυγμένα τετράδια τώ Ηφαίστω”. Την επόμενη Κυριακή η διαδικασία επαναλήφθηκε στο προαύλιο του πατριαρχείου, με σημειώσεις λογικής, φυσικής και μαθηματικών παρουσία κοινού από “γεμιτζήδες, παπουτσήδες, ραφτάδες” Α.Αγγέλου “Η δίκη του Μεθόδιου…”, 1956, όπως γράφει ο ίδιος, εκβιαζόμενος να τα αποκυρήξη και να υποσχεθεί πως δεν θα διδάξει ξανά μαθηματικά. Με επιστολή του στους πρόκριτους των Ιωαννίνων εκφράζει το παράπονό του: «Δεν είναι εντροπή τους να ακούεται πως έκαυσαν λογικήν, φυσικήν, Ευκλείδην και αριθμητικήν;». Ο σοφός γέρος έτρεξε να κρυφτεί σε κάποιο υπόγειο, «ανήλιον Γούβαν» την ονομάζει, από όπου ενώ η Σύνοδος έψαχνε να τον βρεί, το έσκασε μετά από μήνες και εξουθενωμένος γύρισε στα Γιάννενα. Ο ίδιος τα περιγράφει: «Γενομένης συνόδου παρεστάθηκα έμπροσθέν τους. Πόσοι ήσαν δεν δύναμαι να μετρήσω. Μου παρουσίασαν τα τετράδια διδασκαλίας μου με γνώμες από αρχαίους φιλοσόφους και την Γεωμετρίαν του Ευκλείδου. “Είναι δικά σου;”… “Δεν είναι δικές μου γνώμες, είναι γνώμες των φιλοσόφων.” Τα κατεδίκασαν και τα έκαυσαν. Την άλλην Κυριακήν άναψαν φωτιά εις τρία μέρη της αυλής των Πατριαρχείων. Ολόγυρα, δια να ευχαριστηθούν το σωτήριον θέαμα, ευρίσκοντο κληρικοί και λαός άπειρος, γεμιτζήδες, παπουτσήδες, ραφτάδες. Συναθροίζουν Λογικές, Φυσικές, Ευκλείδην και έτερα Μαθηματικά και τα ρίπτουν στις πυρές. Οι φλόγες αντιφέγγισαν στα πρόσωπά τους, όχι όμως το φως μα τα σκοτάδια… Μου ζήτησαν να ομολογήσω, ότι παρεκινήθην από σατανικήν συνεργίαν, εθελοκακίαν και φρενοβλάβειαν και να τα αναθεματίσω ως δυσσεβή και γέμοντα πάσης βλασφημίας και ότι ουδέποτε πλέον θα διδάξω, ειδάλλως θα είμαι υπόδικος τω αιωνίω αναθέματι.» -30 Νοεμβρίου 1723- κρυμμένος σ΄«ανήλιον γούβαν» στην Κωνσταντινούπολη».\nΤο μίσος των Αρχιερέων εναντίον του φαίνεται και από δεσποτικές περιγραφές:\nΣωφρόνιος Ευστρατιάδης πρώην Λεοντοπόλεως: «επάρθη ορισμός με τζαούσην να τον σηκώσουν, τις οίδε! εις ποίαν νήσον να ξηροφιλοσοφά νέα μαθήματα»\nΟ Ηρακλείας Καλλίνικος σε γράμμα του στον Νεόφυτο τ. Άρτας «Ηρίστευσεν ο λογιώτατος Ιερόθεος κατά του αμεθόδως φιλοσοφούντος Κακομεθοδίου ως γελείο παιζόμενον εν μέσω της Ιεράς Συνόδου…..Πέμπονται γράμματα ανά πάσαν την Ευρώπην ίνα παύσωνται του μαθητεύειν τους εκείνου ακροαταίς, πολλώ μάλλον αυτού».\nΤο «οικολογικό» πατριαρχείο του κ. Δημήτρη Αρχοντώνη (Βαρθολομαίου) αντί να έχει ζητήσει συγνώμη για τις ιστορικες αθλιότητές του, καταφεύγει στην κλασσική μέθοδο της Ορθόδοξης Εκκλησίας: Απόκρυψη-Λογοκρισία. Στο βίο του Ιεροεξεταστή πατριάρχη Ιερεμία Γ', δεν γράφει λέξη για το κατόρθωμά του.\nΥποβολή από Stelios Frang στις Sunday, January 30, 2011\nΤο μεγαλύτερο κύμα μαζικής εξάλειψης ειδών που γνώρισε ο πλανήτης, το οποίο εξαφάνισε τους περισσότερους ζωντανούς οργανισμούς πριν από 250 εκατομμύρια χρόνια, δεν αποκλείεται να προκλήθηκε από τοξικά σύννεφα ηφαιστειακής τέφρας. Καναδοί ερευνητές αναφέρουν στο Nature Geoscience ότι εντόπισαν στην Αρκτική ύποπτες αποθέσεις τέφρας από λιθάνθρακα, οι οποίες προέρχονται πιθανότατα από μαζικές ηφαιστειακές εκρήξεις στη Σιβηρία.\nΤο περίεργο με αυτές τις αποθέσεις, οι οποίες χρονολογούνται λίγο πριν από τη μαζική εξαφάνιση της Περμίου, είναι ότι περιέχουν πτητική τέφρα άνθρακα, ένα υλικό σαν αιθάλη που παράγεται από την ανάφλεξη λιθάνθρακα σε υψηλές θερμοκρασίες. Πτητική τέφρα απελευθερώνεται και από τα σημερινά εργοστάσια ηλεκτροπαραγωγής που καίνε ορυκτό άνθρακα.\nΔεδομένου ότι περιέχει μεγάλες ποσότητες τοξικών μετάλλων όπως χρώμιο και αρσενικό, η τέφρα θα μπορούσε να είχε δηλητηριάσει τις θάλασσες όλου του πλανήτη, αναφέρει ο δικτυακός τόπος του Nature. Τα μικρόβια που αποδομούσαν τους νεκρούς θαλάσσιους οργανισμούς εξάντλησαν τελικά όλο το διαθέσιμο οξυγόνο, και έκαναν έτσι τη ζωή αδύνατη για όσους είχαν επιζήσει.\nΟ μαζικός θάνατος ήταν πολύ πιο σαρωτικός από την πρόσκρουση αστεροειδή που εξαφάνισε τους δεινόσαυρους πριν από 65 εκατομμύρια χρόνια. Το «μεγάλο θανατικό» στα τέλη της Πέρμιας περιόδου σκότωσε το 90% των θαλάσσιων οργανισμών και το 70% των χερσαίων σπονδυλωτών.\nΟι θεωρίες που έχουν προταθεί για το δραματικό συμβάν περιλαμβάνουν την πρόσκρουση αστεροειδή, την απελευθέρωση μεθανίου από τον πυθμένα των ωκεανών και τις μεγάλες ηφαιστειακές εκρήξεις στη Σιβηρία. Η νέα μελέτη φαίνεται να ενισχύει τη θεωρία των ηφαιστειακών εκρήξεων, με τη διαφορά ότι προσθέτει το νέο στοιχείο της πτητικής τέφρας.\nΟ Στίβεν Γκράσμπι και η ομάδα του στη Γεωλογική Υπηρεσία του Καναδά εντόπισαν αποθέσεις της τέφρας στη λίμνη Μπιουκάναν της Αρκτικής, όπου θα μπορούσε να είχε μεταφερθεί από ανέμους ψηλά στην στρατόσφαιρα.\nΗ αρχή του τέλους ήρθε 500.000 με 750.000 χρόνια πριν από τη μαζική εξαφάνιση, όταν ένα τρισεκατομμύριο μετρικοί τόνοι μάγματος άρχισαν να αναδύονται από το υπέδαφος κάτω από τη Σιβηρία. Όταν τελικά έφτασε κοντά στην επιφάνεια, το μάγμα έλιωσε και έκαψε τεράστιες αποθέσεις λιθάνθρακα, από τις οποίες παράχθηκε η τοξική τέφρα. Περίπου τρία τρισεκατομμύρια τόνοι άνθρακα εκτιμάται ότι απελευθερώθηκαν στην ατμόσφαιρα και κάλυψαν μεγάλο μέρος της Γης.\nΌμως η τέφρα αυτή δεν αποκλείεται να ήταν ένα μόνο από τα συστατικά της καταστροφής: Προηγούμενες μελέτες είχαν δείξει ότι οι ηφαιστειακές εκρήξεις στη Σιβηρία δεν αποκλείεται να προκάλεσαν όξινη βροχή και να δημιούργησαν τρύπα στο στρώμα του όζοντος.\n(Newsroom ΔΟΛ, 24/1/2011)\nΥποβολή από Stelios Frang στις Saturday, January 29, 2011\nΑριστερά: Μαρμάρινη επιτύμβια στήλη της κλασικής εποχής, Δεξιά: Κλίβανοι της ύστερης Αρχαιότητας\nΟικοδόμημα ή ταφικός περίβολος λοιπόν; Στο ερώτημα αυτό επιθυμεί να απαντήσει πρώτα η κυρία Λυγκούρη. Οσο για τη χρονολόγηση, προσδιορίζεται σαφώς στον 5ο- 4ο π.Χ. αιώνα. Στο εσωτερικό αυτού του τετράγωνου χώρου πάντως υπάρχει το εργαστήριο καμίνευσης με δύο κεραμικούς κλιβάνους, ο ένας κυκλικός και πλινθόκτιστος- σώζεται μάλιστα και η εσχάρα του- και ο άλλος σχεδόν τετράγωνος, με εμφανή την αψιδωτή είσοδό του και την εσχάρα του. Και οι δύο κλίβανοι χρονολογούνται από την Υστερη αρχαιότητα.\nΠριν από καιρό είχα αναρτήσει επιστολή αναγνώστη της Καθημερινής, ο οποίος ισχυριζόταν τότε ότι στη Βουλιαγμένη υπάρχουν αρχαιολογικά ευρήματα και ότι εκεί πρέπει να κατέληξε το πλοίο του Απόστολου Παύλου, όταν έφτασε στην Αθήνα. Οι (ανύπαρκτοι τότε και για 1-2 αιώνες ακόμα) πιστοί, έλεγε ο αναγνώστης, πρέπει να έστησαν προς τιμήν του προσηλυτιστή ένα ναό κοντά στη θάλασσα. Του απάντησα τότε, πάλι στην Καθημερινή, ότι τα περί Παύλου στην Αθήνα είναι παραμύθια και ότι, άμα σκάψει κάτω από τα χριστιανικά ερείπια, θα βρει σίγουρα κάποιο αρχαίο ελληνικό ναό... Δεν ξέρω αν είναι το ίδιο σημείο, στο οποίο αναφερόταν ο επιστολογράφος, αλλά είναι προφανές ότι σε μια έρημη (τότε) παραλία μόνο με υλικά από αρχαία κτίσματα μπορεί να έκτιζαν οι νεότεροι, αφού είχαν και την έγκριση να γκρεμίζουν αρχαία κτίσματα.\nΥποβολή από Stelios Frang στις Thursday, January 27, 2011\n(Σπύρος Μανουσέλης, Ελευθεροτυπία, 21/1/2011)\nClifford Α. Pickover, Χρόνος: οδηγός για ταξιδιώτες (μετ. Παναγιώτης Παπαχρήστου, εκδ. Κέδρος).\nIgor Novikov, Το ποτάμι του χρόνου (μετ. Θεοφάνης Γραμμένος, εκδ. Τραυλός).\nΓιάννης Μπαδογιαννάκις, Χρόνος. Οδοιπορικό χωρίς τέλος (εκδ. Καστανιώτη).\nR. Coveney και R. Highfield, Το βέλος του χρόνου (μετ. Τάσος Κυπριανίδης, εκδ. Κάτοπτρο).\nPaul Davies, Περί χρόνου. Η ανολοκλήρωτη επανάσταση του Αϊνστάιν (μετ. Θάνος Χριστακόπουλος, εκδ. Πουκαμισάς).\nPalle Yourgrau, Ενας κόσμος δίχως χρόνο. Η ξεχασμένη κληρονομιά των Γκέντελ και Αϊνστάιν. (μετ. Έλενα Πισσία, εκδ. Τραυλός).\nΥποβολή από Stelios Frang στις Wednesday, January 26, 2011\nΈνας απολιθωμένος πτερόσαυρος, που ζούσε πριν από 160 εκατομμύρια χρόνια, μαζί με το καλά διατηρημένο αυγό του, ανακαλύφθηκε στην Κίνα, προσφέροντας σημαντικές πληροφορίες στους παλαιοντολόγους.\nΤο αυγό υποδεικνύει ότι το αρχαίο αυτό ιπτάμενο ερπετό ήταν θηλυκό, επιτρέποντας στους επιστήμονες να αντιληφθούν τις διαφορές μεταξύ των δύο φύλων του πτερόσαυρου για πρώτη φορά. Μία από αυτές τις διαφορές είναι ότι μόνο τα αρσενικά είχαν στο κεφάλι τους πολύχρωμο λοφίο, προκειμένου με αυτό να προσελκύουν ερωτικά τα θηλυκά.\nΟ παλαιοντολόγος – βιολόγος, David Unwin του Πανεπιστημίου του Leicester, που συμμετείχε στην έρευνα, δήλωσε στο BBC ότι η ανακάλυψη ήταν εκπληκτική: "Αν κάποιος μου έλεγε πριν μερικά χρόνια ότι θα κάναμε μια τέτοια ανακάλυψη, θα γελούσα και θα του έλεγα «ναι, καλά. Ίσως σε μερικά εκατομμύρια χρόνια», καθώς αυτού του είδους τα πράγματα είναι εξαιρετικά σπάνια".\nΟι πτερόσαυροι, γνωστοί και ως πτεροδάκτυλοι, ζούσαν στην Μεσοζωική Εποχή, πριν από 65 - 220 εκατομμύρια χρόνια. Παρόλο που ζούσαν μαζί με τους δεινοσαύρους, δεν ανήκουν στο είδος αυτό αλλά στα ιπτάμενα ερπετά.\nΤο συγκεκριμένο θηλυκό βρέθηκε από τον Junchang Lü και τους συναδέλφους τους στην επαρχία Liaoning της Κίνας. Ανήκει στο γένος Δαρβινόπτερος αλλά ονομάστηκε "Mrs T" (Κυρία Τ) από την ερευνητική ομάδα.\nΗ κατάσταση του αυγού υποδεικνύει ότι η Mrs T ήταν ετοιμόγεννη, όταν πέθανε. Κατά πάσα πιθανότητα είχε κάποιο ατύχημα, καθώς ο αριστερός της πήχης είναι σπασμένος. Οι ερευνητές εκτιμούν ότι ίσως να έπεσε κατά τη διάρκεια κάποιας καταιγίδας ή ηφαιστειακής έκρηξης και βυθίστηκε σε κάποια λίμνη, όπου διατηρήθηκε στα ιζήματά της.\n“Το πιο σημαντικό πράγμα είναι ότι έχει αρκετά μεγάλη λεκάνη συγκριτικά με άλλους πτερόσαυρους της οικογένειας, Δαρβινόπτερος”, δήλωσε ο Unwin, επισημαίνοντας ότι αυτό εξηγείται από το γεγονός ότι ήταν έτοιμη να γεννήσει.\nΥποβολή από Stelios Frang στις Tuesday, January 25, 2011\nΣτο βιβλίο του De Opificio Dei (Το έργο του θεού) αναπτύσσει ο χριστιανός καθεστωτικός συγγραφέας Λακτάντιος, ο οποίος πέθανε περί το έτος 320 μ.Χ., πόσο άστοχοι ήταν ο φιλόσοφος Επίκουρος και οι μαθητές του. Διαβάζουμε λοιπόν τις απόψεις του και συγκρίνουμε με αυτά που θεωρούνται σήμερα κεκτημένα της επιστημονικής γνώσης:\n«Παραξενεύομαι για την έλλειψη κατανόησης των μαθητών του Επίκουρου, οι οποίοι απορρίπτουν τη θεϊκή δημιουργία της φύσης και ισχυρίζονται ότι η φύση προέκυψε χωρίς καμία έμπνευση και υπάρχει χωρίς καμία πρόνοια. Υποστηρίζουν δηλαδή ότι η αρχή του κόσμου στηρίζεται σε σταθερά, άτμητα σωματίδια (άτομα), από των οποίων την τυχαία σύζευξη δημιουργούνται όλα...»\nΔεν ήταν στα καλά τους αυτοί οι Επικούρειοι, να διαδίδουν ότι ο κόσμος (το σύμπαν) αποτελείται από άτομα...\nΓια να αντιδικεί δε ο Λακτάντιος με τους Επικούρειους τον 4ο αιώνα μ.Χ., δείχνει πόση διάδοση είχαν ακόμα οι επικούρειες ιδέες και γι' αυτό -όπως συνέβη πράγματι- έπρεπε να καταπιεστούν... Στα τέλη του 19ου αιώνα, μετά από 10 και πλέον χαμένους αιώνες, διαπίστωνε ο Νίτσε ότι: «Η επιστήμη έχει βαλθεί να επιβεβαιώσει τον Επίκουρο!» Γι' αυτό, κατάρα στο Διαφωτισμό (Χριστόδουλος), κατάρα στην επιστήμη (οι παπάδες γενικώς)... Καλά, τον Επίκουρο τον έχουν καταραστεί από την πρώτη στιγμή κιόλας που έμαθαν για την ύπαρξή του...\nΥποβολή από Stelios Frang στις Monday, January 24, 2011\nArianna Huffington ονομάζεται η ελληνικής καταγωγής δημοσιογράφος και συγγραφέας Αριάννα Στασινοπούλου, η οποία γεννήθηκε το 1950 στην Αθήνα και από τη δεκαετία του 1980 ζει στη Νέα Υόρκη.\nΗ Αριάννα σπούδασε στο Καίμπριτζ με υποτροφία και ολοκλήρωσε σπουδές στην οικονομία. Στη συνέχεια έζησε και εργάστηκε στο Λονδίνο. Στη Νέα Υόρκη έγραψε δύο βιβλία για τη Μαρία Κάλλας και για τον Πάμπλο Πικάσο και παντρεύτηκε τον επιχειρηματία πετρελαιοειδών Michael Huffington, ο οποίος ήταν και βουλευτής των Ρεπουμπλικάνων. Με τον εκατομμυριούχο επιχειρηματία απέκτησε η Αριάννα δύο κόρες και έζησε μαζί του μέχρι το 1977, ένα χρόνο πριν ανακοινώσει ο ίδιος δημόσια ότι είναι αμφι-φιλόφυλος.\nΣτα επόμενα δέκα χρόνια ασχολήθηκε η Αριάννα με την πολιτική, εξελισσόμενη η ίδια από συντηρητική σε φιλελεύθερη. Υποστήριξε διάφορους υποψήφιους σε εκλογές, κατά κανόνα του Δημοκρατικού Κόμματος, το 2008 δε ανεπιφύλακτα τον Barack Obama.\nΤο έτος 2005 ίδρυσε η Αριάννα μαζί με τον Keneth Lerer μία «εφημερίδα στο Internet», εκμεταλλευόμενη κάθε φορά όλες τις δυνατότητες που προσφέρει το διαδίκτυο. Πρόκειται ουσιαστικά για ένα blog με τίτλο «Huffington Post», με το οποίο αναδείχθηκε η ίδια σε ένα από τα 100 πιο ισχυρά πρόσωπα των ΗΠΑ, όπως αναφέρθηκε στο περιοδικό Time. Σ' αυτό το blog, το οποίο θεωρείται ανταγωνιστικό με την εφημερίδα New York Times, εργάζονται τώρα περίπου 70 μόνιμοι δημοσιογράφοι και αρκετές δεκάδες έκτακτοι.\nΗ Αριάννα περιέγραψε τα απαραίτητα στοιχεία για μια επιτυχία στον τομέα της: «Πάθος, σταθερές πολιτικές θέσεις και αντοχή». Τα δύο πρώτα είναι εξασφαλισμένα από την προσωπικότητα και την παιδεία της, το τρίτο από την περιουσία που της άφησε μετά το διαζύγιο ο πρώην σύζυγος.\nΤο blog έγινε στα πρώτα του βήματα γνωστό, μετά τις 9 Μαΐου 2005 που πρωτοεμφανίστηκε, από κείμενα χολιγουντιανών αστέρων, όπως των Alec Baldwin, George Clooney, αλλά και του συγγραφέα Norman Mailer κ.ά. Παράλληλα έγραφαν όμως σ' αυτό και πολλοί ενθουσιώδεις ερασιτέχνες δημοσιογράφοι χωρίς αμοιβή, οι οποίοι χαιρόντουσαν που είχαν την ευκαιρία να βλέπουν το όνομά τους δίπλα σε κάποια διάσημα. Σταδιακά δεσμεύτηκαν πολλοί από αυτούς με σταθερή σχέση εργασίας και επιπλέον ήρθαν από εφημερίδες και περιοδικά έμπειροι δημοσιογράφοι και συγγραφείς.\nΟι βασικές θέσεις της Huffington είναι προοδευτικές και αντιπολεμικές, έτσι έγινε η ίδια ένα φρούριο εναντίον του πολέμου στο Ιράκ, για τον οποίο απολαμβάνει τώρα να γράφει: «Εγώ σας τα έλεγα!» Σημαντικό θέμα ειδησεογραφίας για το Huffington Post είναι οι ζημιές που προκαλεί στη δημόσια ζωή η Σάρα Πέιλιν και ο κίνδυνος που αυτή αντιπροσωπεύει, αν εκλεγεί σε κάποια υπεύθυνη θέση στις ΗΠΑ. Πέρα από αυτά όμως, το blog περιέχει πολλά σχόλια και απόψεις, αλλά και μπόλικο κουτσομπολιό από τη ζωή στη Νέα Υόρκη και άλλων μεγάλων πόλεων της ψυχαγωγίας και καλοπέρασης...\nΜία πρωτοτυπία που εισήγαγε και ανέπτυξε η Αριάννα στο Huffington Post είναι η αναμετάδοση κειμένων και απόψεων άλλων συγγραφέων από εφημερίδες και ηλεκτρονικές σελίδες. Έτσι, στις σελίδες τού blog βρίσκει κάθε ενδιαφερόμενος ειδήσεις του Twitter από τους 20 σημαντικότερους χρήστες κάθε μεγαλούπολης. Περίπου 6.000 bloggers βρίσκονται στη λίστα «συνεργατών» του Huffington Post και μερικοί από αυτούς βλέπουν πότε πότε το όνομά τους στην πρώτη σελίδα, δίπλα στο όνομα του Geoge Clooney ή άλλων διασημοτήτων.\nΑυτή την εποχή υπολογίζεται ότι το Huffington Post έχει περίπου 13 εκατομμύρια τακτικούς αναγνώστες. Δεδομένου ότι οι ηλεκτρονικές σελίδες των New York Times έχουν περίπου 16,6 εκατομμύρια αναγνώστες, γίνεται κατανοητό το επίπεδο ανταγωνισμού, στο οποίο έχει ανεβάσει η Αριάννα το blog της. Πάντως, στην εφορία δηλώνει η Αριάννα μόνο χασούρα, γιατί κέρδη στον τομέα των ΜΜΕ δεν φαίνεται να μπορεί κάποιος να πετύχει - όπως λέει η ίδια!\nΥποβολή από Stelios Frang στις Friday, January 21, 2011\n(του Στέφανου Κασιμάτη, Καθημερινή, 19/1/2011)\nΦίλος, ο οποίος παρεπιδημεί στη Γενεύη, μου στέλνει δημοσίευμα γαλλόφωνης εφημερίδας, με τον εξής τίτλο: «Les relations sexuelles illicites a l’ origine des tremblements de terre». Η πράγματι ρηξικέλευθη άποψη ότι η αύξηση των σεισμών ανά τον κόσμο μπορεί να οφείλεται στην αύξηση των παρανόμων ερωτικών σχέσεων (υπό την έννοια, φαντάζομαι, ότι οι κραδασμοί από τις παθιασμένες συνευρέσεις μεταδίδονται στα έγκατα της Γης...) ανήκει στον ιμάμη της Τεχεράνης Καζέμ Σεντιγκί, είναι δε αυτονόητο ότι η εφημερίδα τη δημοσίευσε για να διασκεδάσει το αναγνωστικό κοινό της.\nΑπό τη μακρινή Γενεύη, παρόμοιες απόψεις μπορούν να φαντάζουν εξωτικές. Από την Αθήνα, όμως, είναι μάλλον οικείες και τούτο όχι μόνον επειδή είναι μικρότερη η απόσταση που μας χωρίζει από την Τεχεράνη, αλλά επειδή ευδοκιμούν κι εδώ. Μόλις την περασμένη Κυριακή, λ.χ., ο Σεβασμιώτατος Θεσσαλονίκης Ανθιμος ξεκίνησε το κήρυγμά του αναφερόμενος στις πλημμύρες της Βραζίλιας και εξήγησε ότι αυτά συμβαίνουν επειδή ο Θεός αφαιρεί τη χάρη του από τους ανθρώπους, καθώς ο κόσμος υποκύπτει στη «λέπρα των καιρών», την οποία ανέλυσε ως εξής: λέπρα της απιστίας, λέπρα της εχθρότητας προς την Εκκλησία, λέπρα της ανηθικότητας και λέπρα της εγκαταλείψεως του Ελληνοχριστιανικού Πολιτισμού.\nΤώρα, γιατί ο Θεός τιμωρεί όσους Ελληνες απαρνούνται τον Ελληνοχριστιανικό Πολιτισμό, πνίγοντας μέσα σε ποταμούς λάσπης εξακόσιους ξυπόλυτους φουκαράδες στην άλλη άκρη του κόσμου, στη Βραζιλία, είναι ένα θεολογικό μυστήριο ενώπιον του οποίου μένω άναυδος...\nΟι θεόπληκτοι ρασοφορεμένοι παντός θρησκεύματος ελπίζουν να γίνονται καθημερινά σεισμοί, λιμοί και καταποντισμοί για να επιβεβαιώνονται και να επικαλούνται τη θεία παρέμβαση... Πράγματι, μετά από μερικές μέρες (έτσι κι αλλιώς) σταματάνε οι σεισμοί και έχουν ολοκληρωθεί οι κατολισθήσεις, οπότε ο ιμάμης της ελληνορθόδοξης πίστης ή ο επίσκοπος των ουαχαμπιτών μουσουλμάνων εξηγεί στο ποίμνιο, πόσο σημαντικές ήταν οι προσευχές που έκαναν οι πιστοί και οι οβολοί που πλήρωσαν, αλλά και πόσο αποδοτική ήταν η μεσιτεία του ίδιου. Γιατί χωρίς μεσίτη, τίποτα δεν γίνεται σ' αυτή τη ζωή... στην άλλη ζωή όλα θα γίνουν, κορόιδα!\nΥποβολή από Stelios Frang στις Thursday, January 20, 2011\nΣτο ιστολόγιο «Θεαμαπάτες και Δικτυώματα», το οποίο έχει κλείσει πλέον, περιέχεται μια ανάρτηση, η οποία συμπληρώνει ως προς το περιεχόμενο τη δική μου ανάρτηση για τις ψευδολογίες περί επίσκεψης του Παύλου στην Αθήνας. Οι ίδιες ψευδολογίες έχουν επεκταθεί και στο λεγόμενο Διονύσιο Αρεοπαγίτη, ο οποίος εμπνεύσθηκε από τον Παύλο και, χωρίς αυτός να αναφέρει για ποιον αναστάντα θεό μιλούσε (Πράξεις Αποστόλων 17.22-31), τον Άττι, τον Όσιρι, τον Κρίσνα, τον Μίθρα ή τον Διόνυσο (και άλλους 10-12 γνωστούς και εξ ίσου αληθινούς θεούς), προσχώρησε στη νέα θρησκεία, επειδή είχε δει κάποτε, λέει, μια έκλειψη ηλίου στην Αίγυπτο... Όπως όλοι ξέρουμε, όταν γίνεται έκλειψη ηλίου, κάποιος θεός σταυρώνεται ή ανασταίνεται ή οτιδήποτε άλλο έχουν επινοήσει οι προπαγανδιστές του!\nΤο συγκεκριμένο blog έχει κλείσει πλέον και δεν μπόρεσα να γράψω εκεί τα σχόλιά μου, οπότε μεταφέρω εδώ εκείνη την ανάρτηση και σχολιάζω, όπως θα ήθελα. Με αυτή την αφορμή να αναφερθώ και σε ένα σχόλιο που γράφει εκεί κάποιος κυπατζής-χωροφύλακας. Ρωτάει ο λαμπρός επισκέπτης (ανώνυμα εννοείται, τι κυπατζής θα ήταν εξ άλλου;): «Α, και με την ευκαιρία. Ποιες ακριβώς είναι οι πολιτικές σου θέσεις; Γιατί γύριζες δεξιά κι αριστερά στα ιστολόγια και πρότεινες τη δημιουργία δικτύου πολιτικών μπλογκ;» Φοβερό ε; Γυρίζει ο δημιουργός του blog, Χρήστος Μόρφος, και γράφει διάφορα και δεν παίρνει πρώτα άδεια από τον θεόπληκτο κυπατζή χωροφύλακα... Οπότε πρέπει να δηλώσει ο Χρήστος (τον οποίο δεν γνωρίζω προσωπικά!) εγγράφως πολιτικά φρονήματα για να του εκδώσει πιστοποιητικό κοινωνικών φρονημάτων ο κυπατζής!\nις ημέρες που γράφονταν αυτές οι γραμμές γινόταν κάτω από τη σκιά της Ακρόπολης η Γιορτή του Βιβλίου. Δεν ξέρω ποιανού ιδέα ήταν να μεταφερθεί η Γιορτή του Βιβλίου από το Πεδίο του Άρεως (όπου την προτιμώ) ούτε γνωρίζω ποιανού ιδέα ήταν να ονομαστεί ο μεγαλύτερος κάτωθεν της Ακροπόλεως δρόμος (ήδη πεζόδρομος) σε οδό (Αγίου) Διονυσίου Αρεοπαγίτου. Ίσως επειδή πρόκειται για τον πολιούχο άγιο της Αθήνας κάποιοι να θέλησαν να ισορροπήσουν «πνευματικά» τον χώρο της Παλλάδος. Ο Άγιος, λοιπόν, είχε και μία κάποια μακρινή και ενδιαφέρουσα, θα έλεγα, σχέση με το βιβλίο.\nΤο κακό με τον βιογράφο του Αγίου είναι το γεγονός ότι έγραψε το συναξάρι του προς τα τέλη του 5ου, αν όχι στις αρχές του 6ου αιώνα. Η ανάγκη για το συναξάρι του Αγίου, δημιουργήθηκε όταν ένας Σύριος συνέγραψε γύρω στο 500 τέσσερις μεγάλες πραγματείες και δέκα επιστολές, τις οποίες υπέγραψε ως Διονύσιος Αρεοπαγίτης, το όνομα του οποίου αναφέρεται άπαξ στις Πράξεις των Αποστόλων. Το συναξάρι βασίστηκε στα όσα έλεγε ο ίδιος ο πλαστογράφος (έκλειψη ηλίου, θάνατος της Θεοτόκου κ.λπ.)\nΤο ακόμα χειρότερο με τον «Άγιο» είναι το γεγονός ότι το ένδοξο Corpus των Αρεοπαγιτικών, «ένα μίγμα αρχαίας φιλοσοφίας και χριστιανισμού, του οποίου η ακτινοβολία έπεφτε όμως και στην πολιτική [...] επηρέασε σε ανυπολόγιστο βαθμό περισσότερο από μία χιλιετία τη Δύση. Ο απατεώνας έγινε “επί αιώνες ο αρχιδιδάσκαλος του Δυτικού Κόσμου”». Το έργο του απατεωνίσκου, που «ερμηνεύθηκε και θεωρήθηκε ως έργο του Αγίου Πνεύματος», επηρέασε τους επιφανέστερους θεολόγους (Μάξιμο τον ομολογητή, Θωμά Ακινάτη, Αλβέρτο τον Μέγα). Τον 13ο αιώνα, «το Πανεπιστήμιο των Παρισίων ανακήρυξε πανηγυρικά τον πλαστογράφο σε Απόστολο της Γαλλίας και Μέγα Διδάσκαλο του χριστιανικού κόσμου – κατά περίεργο τρόπο ήταν ο μοναδικός συγγραφέας της Ανατολής που παρέμεινε ζωντανός στη Δύση».\nΤα «βιογραφικά» στοιχεία του Αγίου έχουν αντληθεί από το Παγκόσμιο Βιογραφικό Λεξικό της Εκδοτικής Αθηνών. Τα περί του πλαστογράφου και «αρχιδιδασκάλου της Δύσης» από τον τρίτο τόμο («Αρχαία Χριστιανική Εκκλησία – Α΄ Πλαστογραφίες, Απάτες Θαυμάτων-Λειψάνων-Προσκυνημάτων») του έργου του Καρλχάιντς Ντέσνερ Η Εγκληματική Ιστορία του Χριστιανισμού, εκδ. Κάκτος, μετ. Μαίρη Αργυροηλιοπούλου, Αθήνα, 2004, σελ. 206-210.\nΑπό το blog «Θεμαπάτες και Δικτυώματα».\nΌπως έγραψα και στη δική μου ανάρτηση, οι Αθηναίοι ακούν (λέμε τώρα!) τον Παύλο να μιλάει για κάποιον που αναστήθηκε, για κάποιον Ιησού δεν έχουν ακούσει κατά πάσα πιθανότητα ποτέ, ούτε ο ίδιος ο Παύλος αναφέρει το όνομα του θεού, ημίθεου, θεάνθρωπου κτλ., τον οποίο θέλει να προβάλλει... Tι μπορεί να σκέφτηκαν οι ακροατές του; Πιθανόν ότι τους μιλάει για τον Μίθρα ή για τον Όσιρη ή για τον Άττη ή για τον Άδωνη ή για κάποιον από τους συνολικά 15-16 χρονικά παλαιότερους θεούς, ημίθεους, προφήτες, μεσσίες που έχουν στο βιογραφικό τους μια θανάτωση και ανάσταση μετά από τρεις ημέρες! Όλοι αυτοί ήταν ήδη περισσότερο ή λιγότερο γνωστοί, αφού υπήρχαν στον ελλαδικό χώρο ήδη ιερά, πέρα από αυτά της ελληνικής, της πέρσικης, της αιγυπτιακής και άλλων θρησκειών. Προφανώς, οι Αθηναίοι ακροατές χλεύασαν τον ομιλητή, όπως αναφέρουν οι «Πράξεις των Αποστόλων», γιατί δεν δέχονταν γενικώς φωτισμένους μεσσίες, ιδιοτελείς σωτήρες και αναστημένους νεκρούς, ούτε δικούς τους ούτε και ξένους. Θα σκέφτηκαν μάλλον: «Πάλι το γνωστό παραμύθι θέλει να μας πουλήσει αυτός!»\nΟπότε αναρωτιέται καθένας λογικός άνθρωπος, πού ακριβώς προσχώρησε ο αρεοπαγίτης Διονύσιος, τη στιγμή που δεν αναφέρθηκε καν ο Παύλος, όπως σημειώσαμε ήδη, στο όνομα του μεσσία που θα έσωνε τον κόσμο και τα υπόλοιπα γνωστά; Μήπως προσχώρησε στον ευρέως γνωστό Μίθρα, ο οποίος λατρευόταν στη ρωμαϊκή αυτοκρατορία ήδη 1-2 αιώνες π.Χ. ή στον επίσης γνωστό Όσιρη που έχει νεολιθική καταγωγή, αλλά σίγουρα λατρευόταν με αυτό το όνομα πολλούς αιώνες π.Χ, ή μήπως προσχώρησε στον Άδωνη ή στον Διόνυσο, οι οποίοι τουλάχιστον αποτελούσαν ελληνικούς μύθους;\nΚρίνοντας από το γεγονός ότι οι θεοφώτιστοι συναξαριστές έμπλεξαν δύο διαφορετικά άτομα με απόσταση 2 αιώνων και τα θεωρούν ένα και το αυτό, αντιλαμβάνεται καθένας πόσο θεόπνευστα είναι και τα υπόλοιπα συγγράμματα της θρησκείας από τη Μέση Ανατολή...\nΥποβολή από Stelios Frang στις Wednesday, January 19, 2011\n(της Ελισαβετ Kοτζια, Καθημερινή, 16/1/2011)\nΠολύ συχνά οι μεγαλύτεροι άνθρωποι νομίζουν πως η ζωή τους μοιάζει με ταξίδι σε όχημα του οποίου έχουν σπάσει τα φρένα. Διότι μετά τα σαράντα, και κυρίως μετά τα πενήντα, ένας χρόνος μοιάζει να έχει τη μισή διάρκεια από εκείνη που νιώθαμε πως είχε όταν ήμασταν δεκαπέντε ή είκοσι χρόνων. Οπως συμβαίνει και με την κλεψύδρα: προς το τέλος η άμμος φαίνεται πως κυλάει πολύ πιο γρήγορα από όσο έτρεχε στην αρχή. Πού οφείλεται η συγκεκριμένη αίσθηση, όταν στην πραγματικότητα οι μέρες και οι ώρες δεν επιταχύνουν καθόλου τον βηματισμό τους; Το ερώτημα θέτει ανάμεσα σε άλλα ο Ολλανδός καθηγητής της Ιστορίας της Ψυχολογίας στο Πανεπιστήμιο του Κρόνινγκεν Douwe Draaisma στο βιβλίο του «Pourquoi la vie passe plus vite a mesure qu' on vieillit» (Flammarion, σελ. 423). Και για να απαντήσει καταφεύγει στη φιλοσοφία, την ψυχολογία και τη λογοτεχνία του Προυστ, του Τόμας Μαν και του Καμύ.\nΟλες οι απόπειρες απαντήσεων που έχουν κατά καιρούς προταθεί στηρίζονται βέβαια στην αρχή ότι η αίσθηση του χρόνου που διαθέτουμε είναι εσωτερική, υποκειμενική. Μια πρώτη ερμηνεία, που διατυπώθηκε τον 19ο αιώνα, είναι ότι η διάρκεια που νομίζουμε πως έχει μια ορισμένη περίοδος της ζωής μας είναι ανάλογη με το μερίδιο που η συγκεκριμένη περίοδος καταλαμβάνει στο σύνολο της ζωής μας. Για ένα δεκάχρονο παιδί έτσι, ένας χρόνος αποτελεί το ένα δέκατο του βίου του και φαίνεται σαν ένα πολύ μακρύ διάστημα. Για έναν πενηντάχρονο αντιθέτως, ο ίδιος χρόνος αποτελεί το ένα πεντηκοστό του βίου του και φαίνεται σαν κάτι πολύ σύντομο και μικρό.\nΟ Γουίλιαμ Τζέιμς και ο Jean-Marie Guyau θεώρησαν ότι η αίσθηση συρρίκνωσης του χρόνου στους μεγαλύτερους ανθρώπους οφείλεται στη μονοτονία του περιεχομένου της ζωής τους. Στα πρώτα μας χρόνια, κάθε ώρα της μέρας μάς φέρνει αντιμέτωπους με εντελώς καινούργιες εμπειρίες. Το πνεύμα μας βρίσκεται σε εγρήγορση. Oι εντυπώσεις είναι πανίσχυρες και διαδέχονται η μία την άλλη όπως σε ένα συναρπαστικό ταξίδι. Καθώς, όμως, τα χρόνια περνούν και καθώς μεγάλα τμήματα των εμπειριών αυτοματοποιούνται, οι μέρες, οι εβδομάδες και τα χρόνια αδειάζουν από περιεχόμενό. Και τότε συμβαίνει το εξής παράδοξο: αντί ο χρόνος να μακραίνει εξαιτίας της πλήξης, να συρρικνώνεται. Διότι ισχύει αυτό που συμβαίνει και στον χώρο. Οπως μια απόσταση στην οποία παρεμβάλλονται οπτικά εμπόδια μας φαίνεται μεγαλύτερη, έτσι και ο χρόνος στον οποίο παρεμβάλλονται αξιοσημείωτα γεγονότα νομίζουμε πως έχει μακρύτερη διάρκεια.\nΠαρεμφερής είναι και η θεωρία της αναπόλησης, η οποία συνδέει το αίσθημα της διάρκειας του χρόνου με την ένταση των σημείων της μνημονικής ανάκλησης. Τα σημεία αυτά είναι πολλά όταν η ζωή είναι πλούσια σε εντυπώσεις, πράγμα που συμβαίνει στη νεότητα. Γι' αυτό οι ηλικιωμένοι έχουν πολλές αναμνήσεις από τη νεότητα - και γι' αυτό η περίοδος εκείνη τους φαίνεται πιο παρατεταμένη όταν τη συγκρίνουν με μεταγενέστερες περιόδους απ' τις οποίες έχουν πολύ λιγότερες αναμνήσεις.\nΜια άλλη προσέγγιση, τέλος, συνέδεσε την αίσθηση της ταχύτητας του χρόνου με τον ρυθμό της φυσιολογίας του ανθρώπινου σώματος. Μια γρατζουνιά επουλώνεται δύο φορές πιο γρήγορα σε έναν εικοσάχρονο από ό, τι σε έναν σαραντάχρονο. Αν θεωρήσουμε πως, γερνώντας, οι περισσότεροι από τους οργανικούς μετρονόμους αρχίζουν να κινούνται με πιο αργό ρυθμό, η ταχύτητα του εξωτερικού κόσμου μοιάζει να επιταχύνεται. Γι' αυτό η νεότητα φαίνεται μακρύτερη και τα γηρατειά σύντομα.\nΣε κάθε περίπτωση, πάντως, η αίσθηση ταχύτητας του χρόνου αποτελεί, για τον συγγραφέα, ένα μυστήριο. Ξεκινάμε για διακοπές, και ώσπου να ανοιγοκλείσουμε τα μάτια μας, έχει περάσει η προγραμματισμένη εβδομάδα απουσίας. Επιστρέφουμε στο σπίτι και τότε μας φαίνεται πως έχουμε λείψει ένα μήνα. Ενώ δηλαδή στην αρχή ο χρόνος έδειχνε συρρικνωμένος, στη συνέχεια διογκώθηκε. Αντίθετα, μέσα στη φυλακή ο «Ξένος» του Καμύ ομολογούσε: «Δεν είχα καταλάβει σε ποιο βαθμό οι μέρες μπορούσαν να είναι σύντομες και μακριές.\nΜακριές αναμφίβολα για να τις ζεις, αλλά τόσο διατεταμένες, που κατέληγαν να χύνονται η μια μέσα στην άλλη. Οταν μια μέρα, ο φύλακας μου είπε ότι ήμουν εκεί πέντε μήνες, το πίστεψα αλλά δεν το κατάλαβα. Για μένα, ήταν συνέχεια η ίδια μέρα που ξεχυνότανε μέσα στο κελί μου». Κι ομοίως για τον Χανς Κάστορπ στο «Μαγικό βουνό» του Τόμας Μαν, τα επτά χρόνια στο σανατόριο περνούν με ταχύτητα διότι: «Οταν μια μέρα είναι όμοια με όλες τις άλλες, τότε όλες τους γίνονται μία μόνο μέρα· στη απόλυτη ομοιομορφία, η πιο μακροχρόνια ζωή θα φαινόταν σύντομη και θα περνούσε μέσα σε μια στιγμή».\nΥποβολή από Stelios Frang στις Tuesday, January 18, 2011\nO Απόστολος Δοξιάδης έρχεται για μια ακόμη φορά στο προσκήνιο με την επανέκδοση του μυθιστορήματός του, Μακαβέττας.\nO Απόστολος Δοξιάδης γεννήθηκε στο Μπρίσμπεϊν της Αυστραλίας το 1953. Πατέρας του είναι μία από τις μεγαλύτερες μορφές της παγκόσμιας αρχιτεκτονικής και πολεοδομίας, ο Κωνσταντίνος Δοξιάδης (1913-1975), που έγινε γνωστός από το διεθνές γραφείο του, τη Σχολή Δοξιάδη και τη «θεωρία της Οικουμενόπολης». Ο Απόστολος Δοξιάδης μεγάλωσε στην Αθήνα. Τα μαθηματικά και τα αγγλικά ήταν τα δύο πράγματα που μισούσε περισσότερο κατά τη διάρκεια της πρώιμης εκπαίδευσής του. Και τα δύο τα έμαθε πολύ καλά, καθώς σπούδασε μαθηματικά και μπορεί να γράφει με την ίδια ευκολία και στα ελληνικά και στα αγγλικά. Άλλωστε, ο ίδιος έχει γράψει πως «η Ελλάδα είναι το σπίτι του και την αγαπά γι' αυτό, αλλά δεν επιθυμεί να γίνει και η φυλακή του».\nΌπως αναφέρει ο ίδιος , τους πραγματικούς δασκάλους του δεν τους βρήκε στον χώρο του σχολείου αλλά στους γονείς του και τις τρεις αδερφές του. Ο πατέρας του τον έπαιρνε κάποιες Κυριακές και περπατούσαν στο μονοπάτι του Πικιώνη στην Ακρόπολη, στον Άρειο Πάγο και στου Φιλοπάππου. Εκεί απαντούσε σε όλες τις ερωτήσεις του, από την αρχαία φιλοσοφία μέχρι τον Δαρβίνο, από τον Όμηρο μέχρι τον Καζαντζάκη, σχετικά με το ελληνικό γλωσσικό ζήτημα, τις ιδέες του Νίτσε και ιστορίες από την οικογενειακή τους παράδοση και καταγωγή. Ο Απόστολος Δοξιάδης γράφει στο δοκίμιο «What's in a name» (στο οποίο προσπαθεί να αποτυπώσει τη σχέση του με την ελληνική και αγγλική γλώσσα) πως όταν μιλούσε ο πατέρας του «ήταν όλος φωτιά» και πως αν και δεν θυμάται ακριβώς τι του έλεγε, παρ' όλα αυτά κουβαλάει ακόμα μαζί του το βαθυστόχαστο νόημα αυτών που εννοούσε. Η μετέπειτα πορεία του στον χώρο των επιστημών και των γραμμάτων αποδεικνύει πως τον δίδαξε σωστά.\nΤο πρώτο σοβαρό βιβλίο που διάβασε -πέραν των μυθιστορημάτων της Πηνελόπης Δέλτα και των άπειρων Μίκυ Μάους- ήταν ο Βίος και η πολιτεία του Αλέξη Ζορμπά του Νίκου Καζαντζάκη. Από τότε εισχώρησε βαθιά στην «άγνωστη γη» της λογοτεχνίας και αντιλήφθηκε το μέγεθος των λέξεων και της γλώσσας στην τέχνη και όχι μόνο. Ο θρύλος και τα βιογραφικά λένε πως «μια ξαφνική ερωτική έλξη προς τα μαθηματικά» τον ώθησε να γράψει ένα άρθρο που τον οδήγησε στο Πανεπιστήμιο Columbia της Νέας Υόρκης σε ηλικία μόλις δεκαπέντε ετών - τις σπουδές του ολοκλήρωσε στο Παρίσι στην École Pratique des Hautes Études, κατασκευάζοντας μαθηματικά μοντέλα για το νευρικό σύστημα.\nΧωρίς να παρατήσει το αντικείμενο των μαθηματικών, τη δεκαετία του '80 αφιερώνεται στις τέχνες. Γυρίζει την πρώτη ταινία το 1983, το Underground Passage, και το 1985 εκδίδει το πρώτο του βιβλίο, την Παράλληλη Ζωή. Το 1986, η καινούργια του ταινία, Τεριρέμ, κερδίζει το βραβείο του Διεθνούς Κέντρου Καλλιτεχνικού Κινηματογράφου στο Διεθνές Φεστιβάλ του Βερολίνου (1988). Το 1993 εκδίδεται ο Θείος Πέτρος και η εικασία του Γκόλντμπαχ. Η έντονη σύνδεση των μαθηματικών με τη λογοτεχνία κάνει αυτό το μυθιστόρημα πρωτότυπο σε παγκόσμιο επίπεδο. Το 2000 το μεταφράζει στα αγγλικά, στη συνέχεια ακολουθεί μετάφραση σε άλλες 30 γλώσσες - στις περισσότερες γίνεται best-seller.\nΤο 2008 μια κάποια αίσθηση ανικανοποίητου τον οδηγεί στη μεγαλύτερή του, ίσως, συγγραφική επιτυχία, το Logicomix, το οποίο συνέγραψε με τον καθηγητή στο Μπέρκλεϊ, Χρίστο Παπαδημητρίου. Σε εικονογράφηση του Αλέκου Παπαδάτου και της Annie Di Donna, είναι ένα από τα graphic novel που θα θυμόμαστε για καιρό. Όχι μόνο επειδή σκαρφάλωσε σε αρκετές λίστες ευπώλητων ανά την υφήλιο (ακόμα και των «New York Times») αλλά γιατί ποιοτικά ανέβασε τον πήχη πολύ ψηλά στο συγκεκριμένο είδος. Ο ίδιος, περιγράφοντας πώς «έμπλεξε» με τα κόμικς, μου είπε τον Σεπτέμβριο του 2009: «Αυτό έχει να κάνει μ' ένα στοιχείο ανικανοποίητου που με τα χρόνια περιορίζεται, σαν μια ανάγκη να εστιάσω πιο πολύ σε κάποια πράγματα. Θα ήθελα να πω πως ό,τι κάνω είναι κυρίως γράψιμο. Ακόμα και τα κόμικς» («Ταχυδρόμος»). Ασταμάτητος, το 2005 ίδρυσε τον μη-κερδοσκοπικό οργανισμό «Θαλής και Φίλοι», μέσω του οποίου διοργανώθηκαν τα πρώτα δύο διεθνή συνέδρια μαθηματικών και αφήγησης.\nΠριν δύσει το 2010 επανεκδόθηκε από τον Ίκαρο ο Μακαβέττας (1988), το δεύτερο μυθιστόρημά του, που ήταν επί χρόνια εκτός κυκλοφορίας. Το σκηνικό δράσης είναι ένα στρατόπεδο στα χρόνια της δικτατορίας και ήρωας ο αντισυνταγματάρχης Αχιλλεύς Μακαβέττας. Ο Δοξιάδης ποτέ δεν γράφει συμβατικά και δεν τηρεί τους καθωσπρεπισμούς της λογοτεχνίας. Το εύρημα στον Μακαβέττα είναι κάποια υποτιθέμενα έγγραφα και χειρόγραφα που αντιγράφει ο συγγραφέας. Ακόμα και ο ίδιος ο Μακαβέττας δεν είναι ένας πρωτότυπος ήρωας, αλλά μια κόπια του σαιξπηρικού Μάκβεθ. Εξού και το όνομα. Η ματιά του Δοξιάδη προσπαθεί να μην είναι καθαρά ιδεολογική, αλλά ανθρώπινη. Εξετάζει πρώτα τον τύπο, τον χαρακτήρα και το στυλ του ανθρώπου και μετά τα πιστεύω του. Και οι δικτάτορες άνθρωποι ήταν (δεν το αναφέρω χαριστικά), που μεγάλωσαν και γαλουχήθηκαν μέσα στην ελληνική κοινωνία. Και μερικοί από αυτούς κυκλοφορούν ακόμα ανάμεσά μας.\nΥποβολή από Stelios Frang στις Monday, January 17, 2011\nΕτικέτες άνθρωποι, βιβλία, τέχνες\nΑνώνυμος, 35άρης δικηγόρος, από το Allgäu/Βαυαρία\nΜεγάλωσα σε καθολικό μικροαστικό περιβάλλον μιας βαυαρικής μικρής πόλης. Η αντίληψή μου για θρησκευτικά ζητήματα ήταν από μικρής ηλικίας το ίδιο νηφάλια, όπως και οι υπόλοιπες που είχα από τον κόσμο γύρω μου.\nΗ εντυπώσεις που έπαιρνα από τις όχι συχνές επισκέψεις λειτουργιών σε καθολικούς ναούς αφορούσαν κυρίως τους χώρους, τις οσμές και τις θερμοκρασίες. Οι ναοί ήταν ψηλοί και σκοτεινοί, η μυρωδιά ήταν αυτή της υγρασίας και αρχόμενης μούχλας και οι θερμοκρασίες ήταν σχεδόν πάντα χαμηλές• τους περισσότερους μήνες του χρόνου, όποτε πήγαινα σε ναό, δεν έβγαζα το παλτό!\nΟι εικόνες που έχω στο μυαλό μου από τη διακόσμηση του ναού είναι εκείνες με ταλαιπωρημένους ή πεθαμένους ανθρώπους, που βρίσκονταν κρεμασμένοι σε σταυρούς, διαπερασμένοι από βέλη ή δόρατα και πάντα με πολλά αίματα. Μέναμε στο ναό κάπου μια ώρα, είτε είχε κρύο είτε όχι και άκουγα πάντα τις ίδιες στερεότυπες κουβέντες όπως «αμαρτία, ενοχή, σάρκα και αίμα, παράδεισος και κόλαση, αγάπη και αναθεματισμός…» Αισθανόμουν κάθε φορά να με χτυπάνε με μαστίγιο, όταν άρχιζε ο ιεροκήρυκας να λέει πάλι τα ίδια, με τις ίδιες λέξεις και με την ίδια βαρεμάρα για όλους μας.\nΟι περισσότεροι από τους ανθρώπους στο ναό, κυρίως ενήλικες μέχρι υπερήλικες, ακολουθούσαν σαν άβουλα τηλεκατευθυνόμενα ρομπότ κάποια ανιαρή χορογραφία: όρθιοι, καθιστοί, γονατιστοί, σταυροκόπημα, όρθιοι κ.ο.κ. Παράλληλα διαβάζονταν με μονότονο ύφος, βιαστικά και βαρετά, κάποια κατεβατά από «ιερά κείμενα», τα οποία από ελάχιστοι μέχρι κανείς δεν καταλάβαινε…\nΑπό την παιδική ηλικία συνδύαζα την εκκλησιαστική λειτουργία με βαρεμάρα, κρύο, και θλιμμένο ύφος. Αν και είμαι ευδιάθετος άνθρωπος ο ίδιος, δεν μπόρεσα ποτέ να διαπιστώσω μέσα στο ναό κάποια εκδήλωση χιούμορ και χαράς.\nΕυτυχώς, γονείς και παππούδες ποτέ δεν με πίεσαν να συμμετάσχω σε θρησκευτικές δραστηριότητες και θεωρούσα όλες αυτές τις εκδηλώσεις κάτι που ενδιέφερε άλλους, όχι εμάς. Για να μην αποκοπώ όμως από τα υπόλοιπα παιδιά, έλεγαν οι γονείς μου, έπρεπε να συμμετέχω σε όλες τις εκδηλώσεις. Έτσι κάποια στιγμή διαπίστωσα ότι ήμουν δηλωμένος ως καθολικός.\nΜε την ίδια αντίληψη πήγα και στο κατηχητικό και κάποτε έπρεπε να κοινωνήσω, προϋπόθεση του οποίου ήταν να εξομολογηθώ. Έπρεπε να ομολογήσουμε τις σοβαρές «αμαρτίες» που έχουμε κάνει και, για να βοηθηθεί η μνήμη μας, μας έδωσε ο ιερέας ένα τετράδιο με όλες τις πιθανές «αμαρτίες». Αυτό το τετράδιο το κράτησα και το βρήκα πάλι πρόσφατα ανάμεσα στα πράγματά μου. Είχα σημειώσει σ' αυτό ποιες «σοβαρές αμαρτίες» θα παραδεχτώ:\n• Χωρίς αυτοέλεγχο\n• Σπατάλη χαρτζιλικιού\n• Βαριόμουν να προσευχηθώ\n• Σκεφτόμουν άσεμνα πράγματα\n• Έχανα λειτουργίες χωρίς σοβαρό λόγο\n• Χρησιμοποιούσα ιερά ονόματα απερίσκεπτα\nΟ ιερέας διάβασε δήθεν εμβριθώς όλα αυτά που παραδέχτηκα και προσπάθησε να μου δημιουργήσει ενοχές, πράγμα που σίγουρα δεν πέτυχε, γιατί ακόμα και τώρα σκέφτομαι με ευχαρίστηση «άσεμνα» πράγματα… Για τα υπόλοιπα ούτε λόγος…\nΣτον τοίχο του σχολικών τάξεων της Βαυαρίας βρίσκονται πάντα σταυροί με τον Ιησού επάνω και κάποτε θεώρησα σκόπιμο να ρωτήσω τον δάσκαλο, γιατί πρέπει να βλέπουμε κάθε μέρα φονικά όργανα μπροστά μας και όχι κάτι που μας κάνει να αγαπάμε. Αποτέλεσμα ήταν να αντιδράσει εξοργισμένος ο δάσκαλος και να μου ζητήσει να συμπεριφέρομαι κόσμια και να μην ενοχλώ τους συμμαθητές μου που θέλουν να μορφωθούν. Ακολούθησα αυτή τη συμβουλή του δάσκαλου και έκτοτε διάβαζα άλλα μαθήματα ή, καμιά φορά, πέταγα μπαλίτσες από χαρτί στους συμμαθητές μου, οι οποίοι απαντούσαν με αντίστοιχα βλήματα.\nΣυνολικά παρακολούθησα 13 χρόνια το μάθημα των θρησκευτικών (σημείωση: στη Γερμανία παίρνουν απολυτήριο Λυκείου στα 19, ένα χρόνο παραπάνω απ’ ότι στην Ελλάδα), το οποίο θεωρώ μια σημαντική σπατάλη χρόνου ή έστω υπερβολικό χρόνο ψυχαγωγίας. Θα προτιμούσα να διαβάζαμε στον ίδιο αυτό χρόνο λογοτεχνία ή να συζητάμε για μουσική, αντί να πετάμε στην τάξη χαρτομπαλάκια και να ακούμε από το δάσκαλο παραμύθια…\nΑκόμα δεν μπορώ να καταλάβω, πάνω από 15 χρόνια αφότου τελείωσα το Λύκειο, ότι σε ένα θρησκευτικά ουδέτερο κράτος παρακολουθούμε μάθημα για την καθολική θρησκεία, το οποίο πληρώνει το κράτος, δηλαδή εμείς οι φορολογούμενοι!\nΑφού τελείωσα το σχολείο, μόνο σποραδικά βρέθηκα πάλι σε ναούς, κανένα γάμο ή κάποια κηδεία. Στους γάμους σκεφτόμουν ότι θα έπρεπε να υπάρχει λίγο κέφι και χαρά, αλλά πάλι γινόταν εκεί λόγος για αμαρτία, θυσία, θάνατο κτλ., τα οποία δεν ενδιέφεραν κανέναν εκεί μέσα. Θα έλεγα ότι και στους γάμους δημιουργούσαν οι κληρικοί μιαν ατμόσφαιρα κηδείας.\nΌταν κάποτε βρέθηκα σε κηδεία για ένα θάνατο που με είχε συγκινήσει πολύ, της αγαπημένης μου γιαγιάς, άκουγα τον παπά να συναρμολογεί και εκσφενδονίζει έτοιμες φράσεις και να μιλάει για τη γιαγιά μου με έναν τελείως επαγγελματικό και αδιάφορο τρόπο! Εκτός από τη ζωή της, εκεί μέσα έχασε η γιαγιά μου και την αξιοπρέπειά της…\nΌταν άρχισα να δουλεύω και ρωτήθηκα από το γραφείο προσωπικού, σε ποιο θρήσκευμα ανήκω, ώστε να παρακρατηθεί ο αντίστοιχος εκκλησιαστικός φόρος, ζήτησα μια μικρή αναβολή και πήγα στο Πρωτοδικείο για να διαγραφώ από τα εκκλησιαστικά κατάστιχα. Έτσι δεν έβγαλαν από μένα ούτε μία δεκάρα!\nΌπως προκύπτει από τα προηγούμενα, είχα για το χριστιανισμό και τις υπόλοιπες θρησκείες πάντα μια αποστασιοποίηση. Από μικρός έκανα για όλα τα πράγματα δικές μου σκέψεις και πάντα «συζητούσα» τα ζητήματα με τη συνείδησή μου, τη φωνή που μου δημιούργησε η παιδεία μου – όση διέθετα κάθε φορά. Νομίζω ότι τα πήγα καλά μέχρι τώρα.\nΝα υπακούω στις οδηγίες ενός αυταρχικού μηχανισμού και τις προσπάθειες κάθε μορφής που γίνονταν για να υποταχθώ σ’ αυτόν, ήταν για μένα πάντα εκτός συζητήσεως. Ήδη από μικρός θεωρούσα ότι δεν αρκεί να είμαστε ιδιοκτήτες εγκεφάλου αλλά πρέπει να γίνουμε και χρήστες του ίδιου οργάνου. Η υποταγή σε ένα μηχανισμό, όπως ο εκκλησιαστικός θα ήταν, γι’ αυτό το λόγο, τελείως ξεφτιλιστική ενέργεια.\nΤόσο λόγω των περισσότερων γνώσεων που κατέχω τώρα, όσο και με τα γεγονότα που εξελίχθηκαν κατά την τελευταία δεκαετία με τις φονταμενταλιστικές θρησκευτικές κινήσεις, όχι μόνο των ισλαμιστών, αλλά και των χριστιανών, ιδίως στην Αμερική, θεωρώ ότι πρέπει να πάψει αυτός ο έλεγχος των ανθρώπων από τους θρησκευτικούς μηχανισμούς και να αποτραπεί κάθε επιρροή τους στην εκπαίδευση.\nΈχω συνειδητοποιήσει πόσο κακό έφεραν στις κοινωνίες οι θρησκείες -και στην περίπτωσή μας ο χριστιανισμός- όχι μόνο με τους θρησκευτικούς πολέμους, τις σταυροφορίες, τα συστηματικά βασανιστήρια, το κυνήγι «μαγισσών» και «αιρετικών» και οι συναφείς εγκληματικές ενέργειες, τη διατήρηση δούλων σε εκκλησιαστικούς και κοσμικούς φορείς, αλλά επίσης σε μεγάλο βαθμό με την εχθρότητα απέναντι στο ανθρώπινο σώμα, την απόρριψη κάθε απόλαυσης, τις ανοησίες με τη ζωή «μετά θάνατον» κ.ά. Όλα αυτά έχουν ως στόχο να απομακρύνουν οι θρησκείες τους ανθρώπους από την ευχαρίστηση που μας δίνει η πραγματική ζωή.\nΔεν μπορώ να αναφέρω κάποιο συγκεκριμένο συνταρακτικό γεγονός που με απομάκρυνε από τη θρησκεία και την πίστη! Κάποιος που δεν ανέβηκε ποτέ στο λεωφορείο, δεν μπορεί να περιγράψει πότε έγινε και πώς είναι η αποβίβαση από αυτό…\nΤελικά αναλογίζομαι σε ποιο θεό μου ζητούσαν να πιστέψω και σε ποιον πιστεύουν όλοι αυτοί οι «πιστοί», αφού διαπιστώνουν καθημερινά πόση φτώχια, πείνα, πολέμους και τρομοκρατία εμφανίζονται στον κόσμο. Να λατρεύω ένα θεό που τα αποδέχεται αυτά, άρα είναι κακόβουλος ή αδιάφορος; Να λατρεύω ένα θεό που δεν τα έχει πληροφορηθεί, άρα είναι περιορισμένης αντίληψης; Να λατρεύω ένα θεό που τα ξέρει μεν και θα ήθελε να τα αποτρέψει, αλλά δεν μπορεί; Πρέπει να είναι ανίκανος αυτός ο θεός που «δημιούργησε» μεν κάτι, αλλά έχασε τον έλεγχό του…\nΗ ερώτηση «αφού δεν έχετε κάποιον θεό, τι έχετε τότε;» είναι λαθεμένη! Θα νόμιζε κάποιος αμέτοχος ότι υπάρχει σε μένα κάποιο έλλειμμα ή κάποια «τρύπα» που πρέπει να κλείσει. Ποτέ δεν αισθάνθηκα κάποιο κενό και θεωρώ ότι η θρησκεία είναι ένα περιττό σπυράκι ή, μάλλον, ένα καρκίνωμα! Όποιος αφαιρεί με εγχείριση το καρκίνωμα, δεν πιστεύει ότι του λείπει κάτι!\nΥποβολή από Stelios Frang στις Sunday, January 16, 2011


Garden Bar 53: Ένα μοντέρνο στέκι που αξίζει να γνωρίσεις!\nΤο «Garden 53» βρίσκεται μία ανάσα από το κέντρο της πόλης και από το 2016 αποτελεί μία όαση στην περιοχή της Κάτω Τούμπας. Δημιουργός του είναι ο Νίκος Πατσιώλας, ο οποίος τα τελευταία 15 χρόνια έχει αφιερωθεί ολοκληρωτικά στον χώρο της εστίασης, με μοναδικό του σκοπό να δημιουργήσει ένα ιδιαίτερο και φιλόξενο χώρο για όλους όσοι είναι λάτρεις της άριστης ποιότητας και τις άρτιας εξυπηρέτησης.\nΈνας έθνικ κήπος ανοιχτός σε όλους\nΤο «Garden 53» βρίσκεται σε μία από τις πιο όμορφες γωνιές της Τούμπας, έχοντας δημιουργήσει έναν πανέμορφο κήπο, ιδανικό για ηρεμία και χαλάρωση, ανοιχτό σε όλους τους ανθρώπους και για όλες τις ηλικίες, με έντονα χρώματα και έθνικ πινελιές.\nΜπορεί να μη βρίσκεται σε κάποια κεντρική οδική αρτηρία, ωστόσο οι κάτοικοι της περιοχής το έχουν ανακαλύψει και το έχουν κάνει στέκι τους – για καφέ από νωρίς το πρωί, αλλά και το βράδυ με ιδιαίτερα κοκτέιλ και εναλλακτικές μουσικές επιλογές. Μάλιστα, έχει καθιερώσει για τους πελάτες του και happy hour, από Δευτέρα έως Παρασκευή, 8:00-10:00 το πρωί!\nΕκτός από την ποικιλία καφέδων και αλκοολούχων ή μη ποτών, μην παραλείψεις να δοκιμάσεις τις γευστικές απολαύσεις του «Garden 53», όπως τα λαχταριστά του μπέργκερ, το κλαμπ σάντουιτς και τα λουκάνικά του.\nΈνας πανέμορφος χώρος για κάθε περίσταση\nΣτον χώρο του «Garden 53» διοργανώνονται πολλά μουσικά events, όπως live και dj sets, κοινωνικές εκδηλώσεις όπως βαπτίσεις, πάρτι γενεθλίων, πάρτι αποφοίτησης, παιδικά πάρτι, μπάτσελορ, αλλά και αποφοιτήσεις. Αν θέλεις να κλείσεις τον χώρο ωστόσο, θα σου προτείναμε να επικοινωνήσεις με τους ανθρώπους του «Garden 53» το συντομότερο, λόγω μεγάλης ζήτησης, προκειμένου να κλείσεις την ημερομηνία που θέλεις.\nΣτέκι φοιτητών, αλλά και φιλάθλων\nΤο «Garden 53» στηρίζει έμπρακτα τους φοιτητές, καθώς σε περίοδο εξεταστικής, όλοι οι καφέδες για τους φοιτητές κοστίζουν 2€.\nΆλλωστε και το περιβάλλον προσφέρεται για διάβασμα και συγγραφή εργασιών, γι’ αυτό και αποτελεί ένα από τα αγαπημένα σημεία των φοιτητών, που το τιμούν ανελλιπώς!\nΒέβαια, οι φοιτητές δεν είναι οι μόνοι πιστοί θαμώνες, καθώς το «Garden 53» έχει αγκαλιάσει και τους φίλους του αθλητισμού, προσφέροντάς τους τη δυνατότητα να παρακολουθούν στον χώρο του όλους τους αθλητικούς αγώνες.\nΡαντεβού, λοιπόν, στην πιο φιλόξενη γωνιά της Τούμπας!\nΔιεύθυνση: Δορυλαίου 9, Κάτω Τούμπα\nΤηλέφωνο: 2310 988223\nΩράριο Λειτουργίας: 06:00-03:00


anti-ntp.blogspot.com ΑΝΤΙ-ΝΕΑ ΤΑΞΗ ΠΡΑΓΜΑΤΩΝ: Όλη η Κρήτη επαναστατεί! ΦΩΤΟ ΒΙΝΤΕΟ\nΗράκλειο με τη συμμετοχή του ΕΚΗ, του Νομαρχιακού Τμήματος της ΑΔΕΔΥ, συλλογικοτήτων και φορέων, ανάλογες κινητοποιήσεις θα πραγματοποιηθούν και σήμερα.\nΜΕ ΟΛΟ ΤΟ ΣΕΒΑΣΜΟ ΣΤΗΝ ΚΡΗΤΗ ΚΑΙ ΣΤΟΥΣ ΚΡΗΤΗΚΟΥΣ\nΣΑΣ ΑΓΑΠΑΜΕ ΠΟΛΥ!!!ΑΛΛΑ ΟΛΑ ΤΑ ΧΡΟΝΙΑ ΤΟΥ ΧΑΡΙΖΑΤΑΙ ΤΗΝ ΕΞΟΥΣΙΑ ΨΗΦΙΖΑΤΕ ΚΑΙ ΑΛΛΑΖΑΤΕ ΤΟ ΧΑΡΤΗ ΠΡΑΣΙΝΟΣ ΓΙΝΟΤΑΝ ΤΩΡΑ ΠΑΡΤΕ ΤΑ ΟΠΛΑ ΓΙΑΤΙ\nΚΑΙ ΟΠΛΑ ΕΧΕΤΕ ΚΑΙ ΚΑΡΔΙΑ ΚΑΙ ΞΕΡΕΤΕ ΝΑ ΠΟΛΕΜΑΤΕ\n50% εδιναν στο ΠΑΣΟΚ τοσα χρονια... Η καρδια του κομματος ηταν η Κρητη... τωρα ξυπνησαν.. Καλλιο αργα παρα ποτε...\n12 Φεβρουαρίου 2012 - 3:01 π.μ.\nΜπράβο ρε Πατρίδα, δεν σε καμώνω απο τον χάρτη... σε καμαρώνω.\n12 Φεβρουαρίου 2012 - 3:53 π.μ.\nΕπιτέλους και στην Κρήτη! Χαιρομαι αλλα δεν χειροκροτώ. Πολλοι απο εμας αντιδρούν επειδή έχουν χάσει τα "προνόμια τους" για πρώτη φορά μετά από 40 χρόνια, και αισθάνονται χαμένοι χωρίς το χρήμα. Μπορεί ένας λαός, χειραγωγημένος πλέον, να αλλάξει συνείδηση μέσα σε 6 μήνες και να ακολουθήσει τη συλλογική ευθύνη, που αγγίζει τον συμπολίτη του και όχι τον ευατό του?


Ανακοίνωση από την ΔΑΣ Μετάλλου για 24ωρη απεργία – efthia.gr\nHomeΚατηγορίεςΕργασίαΑνακοίνωση από την ΔΑΣ Μετάλλου για 24ωρη απεργία\nΑνακοίνωση από την ΔΑΣ Μετάλλου για 24ωρη απεργία\nΣτις 28 Γενάρη καταθέσαμε στην ΠΟΕΜ κείμενο με συλλογή υπογράφων συνδικαλιστών της ΔΑΣ και της Α.Π., με αίτημα την άμεση σύγκλιση της ολομέλειας της Ομοσπονδίας, με θέμα την κατάσταση του κλάδου και την άμεση λήψη απόφασης αγωνιστικών κινητοποιήσεων.\nΣυγκεκριμένα αναφέραμε στο αίτημά μας…\nΣε προηγούμενες συνεδριάσεις της ολομέλειας της ΠΟΕΜ έχουμε συζητήσει και έχουμε πάρει αποφάσεις για αγωνιστικές πρωτοβουλίες στο πλευρό των συναδέλφων που δοκιμάζονται αλλά και για την διεκδίκηση υπογραφής κλαδικής ΣΣΕ. Μέχρι σήμερα με ευθύνη της Εκτελεστικής επιτροπής της ΠΟΕΜ (ΠΑΣΚΕ–ΔΑΚΕ) τίποτα από αυτά δεν έχει γίνει. Εδώ και δυο μήνες σας ζητάμε με τηλεφωνικές επικοινωνίες να καλέσετε ΔΣ για να πάρουμε συγκεκριμένα μέτρα παρέμβασης στον κλάδο στο πλευρό των χιλιάδων μεταλλεργατών, χωρίς όμως πραγματικά να «ιδρώνει» το αυτί σας…\nΚύριοι της εκτελεστικής επιτροπής της ΠΟΕΜ (ΠΑΣΚΕ–ΔΑΚΕ) αιτούμαστε την σύγκλιση έκτακτου Διοικητικού Συμβουλίου με βάση το άρθρο 15 παράγραφος 8 του καταστατικού της ομοσπονδίας με θέματα ημερήσιας διάταξης:\nΛήψη απόφασης προγράμματος αγωνιστικών κινητοποιήσεων με οργάνωση περιφερειακών συσκέψεων, κήρυξης πανελλαδικής στάσης εργασίας με σκοπό την κλιμάκωση με πανελλαδική 24ωρη απεργία στον κλάδο.\nΕξασφάλιση αποπληρωμής των δεδουλευμένων όλων των μεταλλεργατών.\nΕξασφάλιση όλων των θέσεων εργασίας. Μόνιμη και σταθερή εργασία για όλους.\nΥπογραφή ΣΣΕ για όλους τους Μεταλλεργάτες, υποχρεωτική, με αυξήσεις για όλους.\nΤην Τετάρτη 5/2/2019, το Προεδρείο αναγκάστηκε και κάλεσε την ολομέλεια του ΔΣ της ΠΟΕΜ.\nΓια μια ακόμη φορά όμως γίναμε μάρτυρες της κατάντιας στην οποία έχουν οδηγήσει την ομοσπονδία οι δυνάμεις της ΠΑΣΚΕ και της ΔΑΚΕ.\nΤην ώρα που χιλιάδες μεταλλεργάτες παραμένουν απλήρωτοι, χωρίς να ξέρουν αν θα έχουν δουλειά αύριο το πρωί. Την ώρα που χιλιάδες μεταλλεργάτες αμείβονται με τον εξευτελιστικό κατώτατο μισθό του νόμου Βρούτση – Αχτσιόγλου, ενώ και το μεγαλύτερο κομμάτι του κλάδου έχει υποστεί σοβαρές μειώσεις, ελλείψει και κλαδικής συμβάσης.\nΤην ώρα που χιλιάδες μεταλλεργάτες καλούνται να δουλεύουν μια ώρα πέραν του ωραρίου απλήρωτοι δήθεν ότι δουλεύουν το διάλειμμά τους….\nΑυτή την ώρα η ΠΟΕΜ υπό την καθοδήγηση της πλειοψηφίας ΠΑΣΚΕ – ΔΑΚΕ γίνεται το καλύτερο όπλο της εργοδοσίας και της κυβέρνησης σημαδεύοντας τους μεταλλεργάτες και τα δικαιώματα μας.\nΈφτασαν μάλιστα στο σημείο να δικαιολογήσουν την απαράδεκτη στάση τους στο ότι ρωτήσαν τους προέδρους των σωματείων στα ναυπηγεία Ελευσίνας, Σκαραμαγκά και Σύρου, στην Χαλυβουργική, στα ΕΑΣ και στην ΕΑΒ και αφού αυτοί τους είπαν ότι δεν θέλουν καμία κινητοποίηση τότε σημαίνει ότι και ο κλάδος ολόκληρος δεν θέλει καμία κινητοποίηση.\nΧαρακτηριστικό παράδειγμα για το πόσο ταγμένοι είναι στο πλευρό των εργοδοτών, είναι η περίπτωση της ΛΑΡΚΟ…\nΟι εργαζόμενοι στην ΛΑΡΚΟ με απόφαση ΓΣ και Δ.Σ είχαν αίτημα για κλαδική κινητοποίηση στην κατεύθυνση της πρότασης μας. Οι συνδικαλιστές όμως της ΠΑΣΚΕ και της ΔΑΚΕ που ψήφισαν στην ΛΑΡΚΟ το αίτημα για κλαδική κινητοποίηση, την καταψήφισαν ως μελή της διοίκησης της ΠΟΕΜ.\nΔεν είναι τυχαίο άλλωστε που στην τελευταία Πανελλαδική Απεργία, Σωματεία που ελέγχει ο Κυβερνητικός Εργοδοτικός Συνδικαλισμός με απόφαση των ΔΣ δεν απέργησαν. Όταν πρώτα στελέχη αυτών των σωματείων είναι και συνδικαλιστές στην ΠΟΕΜ και είχαν ψηφίσει υπερ. της απεργίας.\nΣυνάδελφοι, Είναι πιο ξεκάθαρο από ποτέ….\nΟι εργατοπατέρες του εργοδοτικού και κυβερνητικού συνδικαλισμού είναι επικίνδυνοι για τα συμφέροντα των εργαζομένων και των οικογενειών μας. Λειτουργούν σαν 5η φάλαγγα πολεμώντας στο πλευρό των εργοδοτών. Απομονώστε τους παντού, κάντε τους ξένο σώμα στο κίνημα όπως ακριβώς τους αξίζει…\nΌλοι μαζί σαν εργατική τάξη απέναντι και σε σύγκρουση με την τάξη των αφεντικών και των παρατρεχάμενων τους σε κόμματα και συνδικάτα.\nΝέα σύλληψη για λαθραίο καπνό και τσιγάρα\nΣτη ΛΑΡΚΟ η υποψήφια ευρωβουλευτής Έφη Χαλιού


ΚΟΚΚΙΝΗ ΣΗΜΑΙΑ !: Φθινοπωρινή Πλοήγηση Α.Λ.Α. ...\nΦθινοπωρινή Πλοήγηση Α.Λ.Α. ...\nΗ Αγωνιστική Λέσχη Αυτοκινήτου (Α.Λ.Α.), διοργανώνει το Φθινοπωρινό της παιχνίδι με την μορφή Πλοήγησης. Η εκδήλωση «Φθινοπωρινή Πλοήγηση 2017», απευθύνεται σε όλους τους φίλους του αυτοκινήτου και της οδήγησης, που θέλουν να βρουν μια καλή αφορμή για μια βόλτα με το Ι.Χ.Ε. τους, απ’ το απόγευμα ως το βράδυ, για το Σάββατο 7 Οκτωβρίου 2017.\nΣυγκέντρωση στην Πλατεία Αγίας Τριάδος, Παλαιά Πεντέλη στις 16:00 μ.μ.\nΣτοιχεία επικοινωνίας με το Σωματείο μας:\nτηλ. 210 6923180\nΗ σελίδα μας στο Facebook: @AgonistikeLescheAutokinetouAla\nΓια πληροφορίες σχετικά με την εκδήλωση αυτή, καθώς και για να βρείτε τα έγγραφα όπως, Δήλωση Συμμετοχής, Κανόνες (παιχνιδιού) Πλοήγησης, Επεξηγήσεις κανόνων – Παραδείγματα, Εφόδια – Υλικά, Πρόγραμμα, Αφίσα, αλλά και ότι νέα προκύπτουν.\nΗ πλοήγησή μας τεχνικά, είναι ένα παιχνίδι!\nΤο πλήρωμα δεν έχει να αντιμετωπίσει χρονόμετρα, ούτε να αναπτύξει μεγάλες ταχύτητες.\nΌλη η διαδρομή είναι σε δημόσιους δρόμους, ανοιχτούς στην κυκλοφορία και οποιοσδήποτε έχει ένα αυτοκίνητο ΙΧΕ (σύγχρονο ή ιστορικό) και την όρεξη, με εξοπλισμό το κέφι και την φαντασία για να λύσει με την παρέα του γρίφους και να βρει κρυμμένα στοιχεία, εφοδιασμένοι με φακούς, ρολόι, μολύβι και χαρτί, καθρέπτη και χάρακα, μπορεί να δηλώσει συμμετοχή.\nΟι οδηγικές ικανότητες έρχονται δεύτερες και περισσότερο μετρά η συνεργασία και η ... φαντασία του πληρώματος! Στόχος είναι να συμπληρώσουμε την διαδρομή βρίσκοντας τα στοιχεία κατά την διάρκειά της φτάνοντας στον τερματισμό χωρίς να χρειαστεί να ανοίξουμε το «σκονάκι» , (τον φάκελο SOS που μας λέει που είναι ο τερματισμός). Με αυτό τον τρόπο όλοι έχουν ίσες πιθανότητες να τερματίσουν νικητές, ανεξαρτήτως ιπποδύναμης και οδηγικών ικανοτήτων.\non Σεπτεμβρίου 23, 2017


Φλωροεικαστική Εκπαίδευση: Μελέτη διαρκείας για την κατεύθυνση\n· Ασκήσεις εμβάθυνσης για τους πρωτοεισερχόμενους της κατεύθυνσης 3ργαστηρίου\nΚύκλος εισηγήσεων του Θωμά Ζωγράφου με θέμα "τα Μορφικά Στοιχεία στις εικαστικές τέχνες"1.Σημείο 2. Γραμμή 3. Σχήμα 4. Χρώμα 5. Ρυθμός Προαπαιτούμενη παρακολούθηση με όριο αποπεράτωσης παρακολούθησης το πέμπτο εξάμηνο\nΣυνεκτικότητα ερευνητικών πεδίων της κατευθυνσης\nΓ.1 «Βλέπω σημαίνει βλέπομαι». Είμαι πρώτα θεατής μετά δημιουργός. Εκούσια αυτοπαρατήρηση (Ενδυματολογικό χρωματολόγιο). Συνθέσεις εκ του φυσικού. Ασκήσεις φόρμας και διατύπωσης εννοιών σε ανθρωπιστικά μεταδομημένα παραδείγματα:\nα. Η ταύτιση συμβόλων με το συμβολιζόμενο είναι φετιχισμός; Ωγκύστ Ροντέν Το φιλί / 1,82μ x 1,22μ x 1,17 Μαρμαρο 1882-1889 Συγκρίνεται συμβολικά το έργο του Κάσπαρ Ντάβιντ Φρίντριχ Ο Οδοιπόρος επάνω από την θάλασσα της ομίχλης 95 cm x 75 cm με το έργο του Δημήτρη Καλαμάρα Καπετάν Κώττας ύψος 2,30 / 1961\nβ. Συμμετέχοντας σε αμφισημίες. Αποκοπές χώρου-χρόνου. Οι τελευταίες στιγμές πριν το θάνατο του Φορτίνο Σαμάνο γίνονται τραγούδι από το Θανάση Παπακωνσταντίνου. Αναστοχαστείτε εικαστικά με τα παραδείγματα των Yue Minjun με το έργο execution, 1995 και το έργο του Φρανθίσκο Γκόγια Η 3η Μαίου 1808, 1814 με όποιο μέσο θελήσετε.\nΓ.2 Εξωτερική όραση. Κατασκευή και ανάγνωση εικόνων. Η Σχηματική λειτουργία των εικόνων. Η ιμπρεσιονιστική όραση ως ένα επιτυχημένο πείραμα της εξωτερικής εμφάνισης των πραγμάτων.\nΓ.3 Εσωτερική όραση. Οι Νοητικές Αρχές της τέχνης. Δίνοντας έμφαση στην εσωτερική εμφάνιση των πραγμάτων. Αυτογνωσία. Η εισβολή της κοινωνίας στον εαυτό (ένα παράδειγμα «Η σπηλιά του Πλάτωνα»). Αυτοθεραπεία (το παράδειγμα του Χαλεπά).\nΔ.4 Ταυτίζοντας την Τέχνη με την Ζωή. Εικαστικές θεατρικές φόρμες αντιρουτίνας, αντιγραφειοκρατίας (Καταστασιακοίή περίπτωση Joseph Beuys). Η περίπτωση του γλύπτη Γιώργου Λάππα\nΔ.5 Αναθεώρηση της Επιτρεπτικότητας (Η περίπτωση του Gustave Courbet). Η λατρεία της αυθεντικότητας (Αντόλφο Μπιόι Κασάρες, «Η εφεύρεση του Μορέλ»). Το αντίγραφο και το πρωτότυπο (Walter Benjamin και οι ιδέες του). Η περίπτωση του Παπαλουκά « το αγόρι με τις τιράντες»\nΕ1 Εκπόνηση Διπλωματικής Εργασίας. Το άγχος της ουτοπίας. Χαρτογραφώντας την ολότητα. Εκπροσωπώντας τον Καλλιτέχνη Εαυτό. Κείμενα Τεκμηρίωσης: Βιβλιογραφία, εικονογραφία, δημιουργία αρχειακού blog παρουσίασης.\nΕ2 Χωροθετική προσαρμογή της διπλωματικής εικαστικής εργασίας ως συναισθησιακής εμπειρίας\nΕτικέτες Μελέτη διάρκειας - Κατεύθυνση


ΠΑΝΕΛΛΑΔΙΚΟ ΑΓΩΝΙΣΤΙΚΟ ΜΕΤΩΠΟ ΔΙΚΑΣΤΙΚΩΝ ΥΠΑΛΛΗΛΩΝ\nΑθήνα, Σεπτέμβρης 2011\nΗ ΠΛΟΥΤΟΚΡΑΤΙΑ ΕΧΕΙ ΚΗΡΥΞΕΙ ΠΟΛΕΜΟ ΣΤΗ ΜΙΣΘΩΤΗ ΕΡΓΑΣΙΑ\nΗ ομοβροντία των νέων μέτρων που εκτόξευσε η κυβέρνηση (επιπρόσθετα στα προηγούμενα) προδιαγράφει βαρύ και ζοφερό το χειμώνα που μπαίνει, τα επόμενα χρόνια, τις επόμενες δεκαετίες, το μέλλον των παιδιών μας. Ο κοινωνικός Καιάδας που άνοιξαν χάσκει απειλητικά μπροστά στα πόδια της εργατικής τάξης. Κυβέρνηση, τρόικα, αστικά κόμματα, πλουτοκρατία σέρνουν το λαό (και όλους τους λαούς) στο ΣΦΑΓΕΙΟ για να θωρακίσουν τα κέρδη του κεφαλαίου, την ανταγωνιστικότητα των μονοπωλίων, την εξουσία τους. Η στρατηγική του «Σοκ και δέος» είναι αμετάκλητη και μεθοδικά σχεδιασμένη επιλογή τους. Γίνεται ολοφάνερο πλέον ότι το αντεργατικό ντελίριο των συνασπισμένων δυνάμεων του κεφαλαίου δεν έχει τέλος. Η εργατική τάξη της χώρας μας, τα λαϊκά στρώματα, βρίσκονται μπροστά σ’ ένα κρίσιμο σταυροδρόμι: Να υποκύψουν στην επίθεση ή ΝΑ ΟΡΘΩΣΟΥΝ ΤΟ ΑΝΑΣΤΗΜΑ ΤΟΥΣ ΚΑΙ ΝΑ ΑΝΤΙΣΤΑΘΟΥΝ. Μέση οδός δεν υπάρχει.\nΕΙΝΑΙ ΙΣΤΟΡΙΚΕΣ ΟΙ ΜΕΡΕΣ ΠΟΥ ΖΟΥΜΕ\nΕΙΝΑΙ Η ΩΡΑ ΓΙΑ ΜΕΓΑΛΕΣ ΑΠΟΦΑΣΕΙΣ\nΈχει έρθει η ώρα, έχει ωριμάσει η ανάγκη ν’ αλλάξουμε στάση και τρόπο αντιμετώπισης των εξελίξεων. Να οργανώσουμε την αντίστασή μας στα βάρβαρα μέτρα, μαζί με όλους τους εργαζόμενους, μαζί με όσους χτίζουν τις προϋποθέσεις ΓΙΑ ΑΛΛΟ ΔΡΟΜΟ ΑΝΑΠΤΥΞΗΣ, που θα υπηρετεί, θα ικανοποιεί τις λαϊκές ανάγκες και όχι τα κέρδη των λίγων.\nΤώρα μπορούμε να συζητήσουμε, να καταλήξουμε σε πιο ώριμα συμπεράσματα, να ξεπεράσουμε εκβιασμούς και τα διλλήματα, με τα οποία βομβάρδιζαν και βομβαρδίζουν τα μυαλά μας, τις συνειδήσεις μας με αυταπάτες ότι μπορεί αυτό το σύστημα να γίνει πιο ανθρώπινο, όπως ισχυρίζονται διάφοροι σοσιαλδημοκράτες και μαζί με τις δυνάμεις του ΣΥΝ/ΣΥΡΙΖΑ. Η κρίση που ζούμε δεν είναι «κεραυνός εν αιθρία». Δεν οφείλεται μόνο στους κλέφτες, στα λαμόγια, στην κακή διαχείριση, στις στρεβλώσεις του καπιταλισμού, όπως μας λένε. Τέτοια φαινόμενα υπήρχαν και θα υπάρχουν. Είναι το αποτέλεσμα του ίδιου του καπιταλιστικού τρόπου ανάπτυξης. Είναι το αποτέλεσμα της συγκέντρωσης σε όλο και λιγότερα χέρια των μέσων παραγωγής και του παραγόμενου πλούτου. Γι’ αυτό, την ίδια ώρα που υπάρχει αμύθητος πλούτος και μεγάλες δυνατότητες αύξησής του, καταστρέφονται παραγωγικές δυνάμεις και δυνατότητες, οι εργαζόμενοι γίνονται πιο φτωχοί. Αυτό συμβαίνει γιατί τα μέσα παραγωγής, η οικονομία, ο πλούτος που παράγεται είναι στην υπηρεσία των λίγων. Δε σχεδιάζεται η παραγωγή με κριτήριο την κάλυψη των λαϊκών αναγκών, αλλά με κριτήριο το κέρδος των λίγων. Τα ελλείμματα και τα χρέη δεν τα δημιούργησαν οι μισθοί, οι συντάξεις, οι εργαζόμενοι. Είναι χρέη και ελλείμματα που προκλήθηκαν για τις ανάγκες της κερδοφορίας του μεγάλου κεφαλαίου.\nΜέχρι τώρα δεν καταφέραμε οι εργαζόμενοι στο δημόσιο και στον ιδιωτικό τομέα να προετοιμαστούμε, να αντιδράσουμε έγκαιρα, να αντιπαραθέσουμε αγώνες και αιτήματα, να απαντήσουμε στην επίθεση που δεχτήκαμε και δεχόμαστε, παρότι οι πολιτικές του ΠΑΣΟΚ και της ΝΔ είναι γνωστές και οι απαιτήσεις του κεφαλαίου δεδομένες. Κυριάρχησε στις γραμμές μας ο εφησυχασμός και η αποδοχή μέτρων που υπονομεύουν μακροπρόθεσμα τις κατακτήσεις, όπως είναι τα επιδόματα αντί αυξήσεων. Αποδεχτήκαμε το καθεστώς της ανασφάλιστης δουλειάς, όπως Stage, και τις ανατροπές στις εργασιακές σχέσεις. Υποτιμήσαμε την ανάγκη κοινών αγώνων με τους εργαζόμενους του ιδιωτικού τομέα, την κοινή δράση και τα άλλα λαϊκά στρώματα. Η βασική ευθύνη βαραίνει τις ηγεσίες της ΑΔΕΔΥ και της ΓΣΕΕ και γενικότερα τον εργοδοτικό και κυβερνητικό συνδικαλισμό που αφόπλισε, αποπροσανατόλισε τους εργαζόμενους, κατέστησε τις βασικές και μεγάλες οργανώσεις της εργατικής τάξης συμμάχους του κεφαλαίου, των κυβερνήσεων. Λειτούργησαν και λειτουργούν σαν βαλβίδα εκτόνωσης της αγανάκτησης και των αγώνων, καθηλώνοντας, αποπροσανατολίζοντας, εκτονώνοντας τις όποιες αγωνιστικές διαθέσεις αναπτύσσονταν και αναπτύσσονται.\nΚΑΙ ΜΕΣΑ Σ’ ΑΥΤΟΝ ΤΟΝ ΟΡΥΜΑΓΔΟ Η ΠΛΕΙΟΨΗΦΙΑ ΤΗΣ ΟΔΥΕ ΑΠΟΦΑΣΙΣΕ ΣΥΝΕΔΡΙΟ!\nΤην ώρα που είναι πια ώριμος τόπος πως η μάχη, με τα βάρβαρα αυτά μέτρα πρέπει να δοθεί και να κριθεί ΣΤΟΥΣ ΔΡΟΜΟΥΣ, η πλειοψηφία της ΟΔΥΕ ψήφισε έκτακτο Συνέδριο στην Αθήνα στις 29 και 30 Σεπτέμβρη, με «επίσημη δικαιολογία»: ΤΟ ΜΙΣΘΟΛΟΓΙΟ!!! Η ΠΑΣΚ, η ΔΑΚΕ και η ΔΑΣ αποφάσισαν ότι η μάχη για το μισθολόγιο θα δοθεί μέσα στους τέσσερις τοίχους ενός Συνεδρίου!!! Χρόνια τώρα όταν η πλειοψηφία της ΟΔΥΕ δεν έχει να επιδείξει τίποτα στους συναδέλφους αποφασίζει στα μέσα των διετών θητειών της ένα πολυδάπανο αποπροσανατολιστικό συνέδριο. Δέσμια ακόμα του γραφειοκρατικού και συμβιβασμένου συνδικαλισμού, ερμηνεύοντας ακόμα και σήμερα την γενικευμένη επίθεση που ζούμε, τη φτώχεια και την εξαθλίωση που χτυπάει πια την πόρτα και του κλάδου μας, με τα παλιά εργαλεία, επιλέγει να αποπροσανατολίσει πλήρως τους συναδέλφους με το ψευτοδίλημμα, που θα θέσει (πάλι) στο συνέδριο: «ΕΝΙΑΙΟ ή ΕΙΔΙΚΟ ΜΙΣΘΟΛΟΓΙΟ». Καλλιεργεί αυταπάτες ότι – δήθεν – μέσα σ’ ένα ειδικό μισθολόγιο μπορεί να κρυφτεί ο κλάδος μας και να γλυτώσει!!! Εμείς ΑΠΑΝΤΑΜΕ!!! Δε χρειάζεται κανένα συνέδριο για να βροντοφωνάξουμε αγνωστικά ότι δε δεχόμαστε τα πετσοκόμματα στις αποδοχές μας. Κι αυτές που ήρθαν και αυτές που θα’ ρθουν. Ότι ζητάμε αδιαπραγμάτευτα και αγωνιστικά μισθούς και αποδοχές που ανταποκρίνονται στις σύγχρονες λαϊκές ανάγκες. Επιλέγει επίσης η πλειοψηφία της ΟΔΥΕ – μέρες που είναι – να αποπροσανατολίσει πλήρως τους συναδέλφους για το ποια μισθολογική κατηγορία (ΠΕ, ΤΕ, ΔΕ, ΥΕ) θα πληγεί περισσότερο στο νέο μισθολόγιο που έρχεται και ως εκ τούτου ποια κατηγορία χρήζει μεγαλύτερης προστασίας!!! Το παλιό κατηγοριακό δηλαδή ξαναβαφτισμένο με καινούρια ονόματα!!! Τη στιγμή που γνωρίζουμε πως το μισθολόγιο που επιχειρεί να φέρει η Κυβέρνηση είναι ΣΦΑΓΕΙΟ ΓΙΑ ΟΛΟΥΣ. Και πως χρειάζεται συνολική πάλη για την προστασία ΟΛΩΝ των συναδέλφων, ΟΛΩΝ των εργαζομένων σε όλο το Δημόσιο.\nΤΟ ΠΑΝΕΛΛΑΔΙΚΟ ΑΓΩΝΙΣΤΙΚΟ ΜΕΤΩΠΟ ΔΙΚΑΣΤΙΚΩΝ ΥΠΑΛΛΗΛΩΝ ΣΕ ΚΑΛΕΙ. Η ίδια η ζωή πλέον δείχνει περίτρανα πως φιλολαϊκή λύση στα πλαίσια της καπιταλιστικής ανάπτυξης δεν υπάρχει. Υπάρχει ο δρόμος της ανάπτυξης που υπηρετεί τις λαϊκές ανάγκες και όχι αυτές της πλουτοκρατίας και των μονοπωλίων. Για να γίνουν κοινωνική – λαϊκή ιδιοκτησία τα μέσα παραγωγής και ο πλούτος που παράγεται. Η επιλογή του αγώνα προϋποθέτει θυσίες. Αλλά ο συμβιβασμός, η υποχώρηση μπροστά στη λαίλαπα θα είναι ακόμα πιο επώδυνη, αφού ο λαός μας θα γκρεμιστεί στα Τάρταρα, θα χάσει τα ΠΑΝΤΑ, υποθηκεύοντας στο εργασιακό νεκροταφείο που απειλούν να φέρουν, και το μέλλων των παιδιών μας.\nΜε την ευκαιρία απευθύνουμε κάλεσμα σε όλους τους συναδέλφους για συλλογική και μαζική άρνηση πληρωμής των «χαρατσιών» που έρχονται. Για το σκοπό αυτό θα πρέπει η ΟΔΥΕ και τα Α’ βάθμια σωματεία όλης της χώρας να αναλάβουν πρωτοβουλία και να συγκεντρώσουν τα σχετικά ειδοποιητήρια.


Δημιουργεί από ξύλο και προσφέρει χαρά στους αγαπημένους του | politischios.gr\nΤι γίνεται όταν η δημιουργικότητα γίνεται χόμπι; Και τι γίνεται όταν αυτό το χόμπι προσφέρει χαρά σε αγαπημένα πρόσωπα; Και πώς όλα αυτά μπορούν να γίνουν ακόμα και σε μεγαλύτερη ηλικία;\nΣε όλα αυτά τα ερωτήματα μας απαντάει ο κ. Δημήτρης Συριώδης, ο οποίος το τελευταίο διάστημα έχει επιλέξει να δίνει χαρά σε συγγενικά και φιλικά του πρόσωπα μέσα από την τέχνη της ξυλογλυπτικής.\nΟ κ. Δημήτρης γεννήθηκε στις 23 Φεβρουαρίου 1955 στη Χίο και ζει μόνιμα εδώ. Από μικρή ηλικία ξεκίνησε με το επάγγελμα του ναυτικού. Έπειτα εργάσθηκε στη Βαμβακουργία και αργότερα στράφηκε στην εστίαση, ανοίγοντας τη δική του ταβέρνα, τα ΑΣΤΕΡΙΑ, την οποία διατήρησε για 25 ολόκληρα χρόνια. Έπειτα κι από αυτό, δεν σταμάτησε να ασχολείται με τη μαγειρική, σε προσωπικό πλέον επίπεδο, αφού ο κ. Δημήτρης ετοίμαζε τις γευστικές του απολαύσεις στους φίλους και τους συγγενείς.\nΟ κ. Δημήτρης, όμως, δεν έμεινε μόνο εκεί. Όντας συνταξιούχος πλέον και έχοντας περισσότερο ελεύθερο χρόνο διαθέσιμο, ξεκίνησε να ασχολείται με ξύλινες κατασκευές, δίνοντας ζωή και σχήμα σε κάθε είδους ξύλο. Σε αυτή του την ενασχόληση μάλιστα συμπεριλαμβάνει και τη σύζυγό του, κα. Τιμόκλεια, αφού διαλέγουν μαζί τα ξύλα που θα χρησιμοποιηθούν από διάφορα κλαδιά δέντρων που βρίσκουν στις μονοήμερες εξορμήσεις τους. Από κει και πέρα, η διαδικασία είναι συγκεκριμένη: θα τα τρίψουν, θα τα καθαρίσουν κι αφού τα αφήσουν να ξεραθούν, θα τα βάψουν. Το αποτέλεσμα, το οποίο φαίνεται και στις εικόνες, μπορεί να σας εκπλήξει!\nΓια τον κ. Δημήτρη η δραστηριότητα αυτή δεν εξυπηρετεί εμπορικούς σκοπούς. Η ανταμοιβή του είναι διπλή μιας και προσφέρει χαρά στα αγαπημένα του πρόσωπα, χαρίζοντάς τους πρωτότυπα και μοναδικά δώρα, ενώ παράλληλα αξιοποιεί τον ελεύθερο χρόνο του κάνοντας κάτι δημιουργικό και φτιάχνοντας κομμάτια καλοδουλεμένα και με έμφαση στη λεπτομέρεια.\nΠέρα όμως από τους οικείους του, ο κ. Δημήτρης προσφέρει και στην Κιβωτό του Κόσμου, αφού δημιουργήματά του και συγκεκριμένα, καραβάκια, δίνονται αφιλοκερδώς στα παιδιά της Κιβωτού για να τα πουλήσουν σε μπαζάρ που διοργανώνουν κατά καιρούς. Οπότε καταλαβαίνουμε από αυτό, πόσα σπίτια βρίσκονται διακοσμημένα με τη δική του πινελιά.\nΤο παράδειγμα του κ. Δημήτρη δεν είναι μόνο αξιέπαινο, αλλά και προς μίμηση όλων αυτών που ίσως θεωρούν ότι μετά τη σύνταξη δεν μπορούν να προσφέρουν άλλο στους εαυτούς τους και στην κοινωνία. Όσο υπάρχει διάθεση και όρεξη μπορεί να βρεθεί η δραστηριότητα εκείνη που θα ενισχύσει τη δημιουργικότητα και θα μετατραπεί σε προσφορά σε συγγενείς, φίλους και συνανθρώπους.